

**Gweithdrefn Lledaenu / Gweithredu
y Grŵp Rheoli Polisïau, Gweithdrefnau ac Ymarfer**

|  |  |
| --- | --- |
| **Enw’r Polisi / Gweithdrefn** | **Canllaw ar Gamfanteisio**  |
| **Cyfnod Ymgynghori**  | **29 Mawrth 2022- 20 Medi 2023** |
| **Dyddiad Cyhoeddi** | 27 Hydref 2023 |
| **Dyddiad Adolygu** | 27 Hydref 2026 |

**Lledaenu/ Gweithredu**

Gofynnir i asiantaethau gyflawni’r canlynol er mwyn sicrhau bod y Polisi/Gweithdrefn/Canllaw hwn yn cael ei weithredu

|  |  |
| --- | --- |
| **WGSB**  | * Ei roi ar wefan WGSB yn yr adran polisïau
* Ei anfon i Asiantaethau Partneriaid i’w ledaenu
* Ei ledaenu ymysg arweinwyr hyfforddi asiantaethau partneriaid i’w gynnwys mewn hyfforddiant fel y bo’n briodol
* Diweddaru hyfforddiant perthnasol i adlewyrchu’r polisi/gweithdrefn/canllaw
 |
| **Holl Asiantaethau Partneriaid**  | * Lledaenu’r Canllaw i’r holl Arweinwyr Gwasanaeth/ Penaethiaid Gwasanaeth/ Arweinwyr Diogelu/ staff drwy’r sianel gyfathrebu briodol
* Ei roi ar eu gwefan eu hunain a chynnwys dolen at wefan WGSB [www.wgsb.wales](http://www.wgsb.wales)
* Diweddaru polisïau a gweithdrefnau mewnol i adlewyrchu’r canllaw fel y bo’n briodol.
* Diweddaru hyfforddiant mewnol i adlewyrchu’r broses fel y bo’n briodol.
 |

**Sicrwydd**

Gofynnir i asiantaethau gyflawni’r canlynol er mwyn rhoi sicrwydd i WSGB mewn perthynas â lledaenu a gweithredu’r polisi hwn:

|  |  |
| --- | --- |
| **WGSB** | * Gofyn am sicrwydd gan asiantaethau partneriaid ei fod wedi’i weithredu. Gwneir hyn yn gyntaf drwy anfon holiaduron byr i asiantaethau a thrwy fonitro gwefan WGSB
 |
| **Asiantaethau Partneriaid** | * Darparu sicrwydd i WGSB fod y camau gweithredu uchod wedi’u cymryd
 |



**Bwrdd Diogelu Gorllewin Morgannwg**

**Canllaw ar Gamfanteisio**

**Awdur y Ddogfen: GRŴP RHEOLI POLISÏAU,
 GWEITHDREFNAU AC YMARFER**

**Cymeradwywyd gan:** WGSB

**Dyddiad Cyhoeddi:** 27 Hydref 2023

**Dyddiad Adolygu Nesaf: 27 Hydref 2026**

**Cynnwys**

[1. **Cyflwyniad** 6](#_Toc131599093)

[2. **Pwrpas** 6](#_Toc131599094)

[3. **Sail Resymegol** 6](#_Toc131599095)

[4. **Cyfrifoldebau Penodol** 8](#_Toc131599096)

[5. **Diffiniadau Penodol** 8](#_Toc131599097)

[5.1. **Camfanteisio Rhywiol – Cam-drin Rhywiol** 8](#_Toc131599098)

[6. **Camfanteisio Rhywiol Ar-lein ar Blant** 10](#_Toc131599099)

[7. **Camfanteisio ar Blant gan Gyfoedion** 10](#_Toc131599100)

[8. **Ymddygiad Rhywiol Niweidiol** 11](#_Toc131599101)

[9. **Camfanteisio Troseddol ac Economaidd** 12](#_Toc131599102)

[11. **Caethwasiaeth Fodern/Masnachu Pobl** 13](#_Toc131599103)

[12. **Radicaleiddio** 14](#_Toc131599104)

[13. **Rhan 1 – Camfanteisio ar Blant** 15](#_Toc131599105)

[14. **Ymyrryd yn Gynnar** 15](#_Toc131599106)

[15. **Pedair Prif Flaenoriaeth wrth Ddelio â Chamfanteisio ar Blant** 16](#_Toc131599107)

[16. **Bod yn Agored i Niwed/Dangosyddion Risg** 16](#_Toc131599108)

[17. **Plant a Phobl Ifanc Coll** 18](#_Toc131599109)

[18. **Gweithio lle nad oes Honiad Ffurfiol** 19](#_Toc131599110)

[19. **Diogelu Cyd-destunol** 19](#_Toc131599111)

[20. **Cynnwys Rhieni, Gofalwyr a Phobl Ifanc yn y Broses Camfanteisio ar Blant** 21](#_Toc131599112)

[21. **Eiriolaeth** 21](#_Toc131599113)

[22. **Cyfarfodydd Rhwydwaith Teulu/Cynadleddau Grŵp Teulu** 22](#_Toc131599114)

[23. **Parhad y Gwaith** 22](#_Toc131599115)

[24. **Proses Adolygu** 22](#_Toc131599116)

[25. **Masnachu Plant** 22](#_Toc131599117)

[26. **Ymchwiliadau Troseddol** 23](#_Toc131599118)

[27. **Mesurau Tarfu** 23](#_Toc131599119)

[28. **Cwblhau Prosesau** 24](#_Toc131599120)

[29. **Llywodraethu** 24](#_Toc131599121)

[30. **Adrodd, Archwilio a Dadansoddi Gwybodaeth** 24](#_Toc131599122)

[31. **Hyfforddi** 24](#_Toc131599123)

[32. **Rhan 2 – Pontio i Fyd Oedolion** 25](#_Toc131599124)

[33. **Rhan 3 – Camfanteisio ar Oedolion** 27](#_Toc131599125)

[35. **Galluedd** 28](#_Toc131599126)

[36. **Cydsynio ar gyfer Atgyfeirio / Cymorth** 30](#_Toc131599127)

[37. **Camfanteisio Rhywiol ar Oedolion** 31](#_Toc131599128)

[38. **Ymddygiad Rhywiol Niweidiol** 31](#_Toc131599129)

[39. **Caethwasiaeth Fodern/Masnachu Pobl** 32](#_Toc131599130)

[41. **Fframwaith y Mecanwaith Atgyfeirio Cenedlaethol (NRM)** 34](#_Toc131599131)

[42. **‘Dyletswydd i Hysbysu’** 34](#_Toc131599132)

**Atodiad 1 – Rhestr Wirio Asesu Galluedd Meddyliol**

# **Cyflwyniad**

* 1. Mae camfanteisio o bob math yn parhau’n flaenoriaeth i Fyrddau Diogelu Gorllewin Morgannwg.
	2. Mater diogelu yw camfanteisio ac mae llawer math ohono:

• Camfanteisio Rhywiol/Cam-drin Rhywiol

• Ymddygiadau Rhywiol Niweidiol

• Camfanteisio Troseddol

• Masnachu Pobl/ Caethwasiaeth Fodern

• Trais a Cham-drin Domestig

• Cam-drin gan Gyfoedion

• Cam-drin Ariannol

• Ymddygiadau diwylliannol niweidiol (e.e. priodasau dan orfod, trais ar sail anrhydedd, anffurfio organau cenhedlu benywod)

• Mynd ar Goll

• Radicaleiddio

• Ar-lein

* 1. Gall plant, pobl ifanc ac oedolion fod yn agored i gamfanteisio ac mae’r pontio rhwng plentyndod a byd oedolion yn gallu bod yn neilltuol o broblemus wrth sicrhau bod y gwasanaethau a mecanweithiau cymorth priodol ar gael.

## **Pwrpas**

##

* Cynorthwyo Byrddau Diogelu Gorllewin Morgannwg (WGSB) wrth iddynt fonitro a herio effeithiolrwydd y gweithgarwch a gyflawnir gan y timau Diogelu gydag asiantaethau ein partneriaid er mwyn diogelu a hyrwyddo lles y plant, pobl ifanc ac oedolion sy’n wynebu risg o gamfanteisio neu’n cael eu niweidio ganddo.
* Sicrhau bod ymateb **gweithredol** amlasiantaeth effeithiol lle mae plant, pobl ifanc ac oedolion agored i niwed wedi’u dynodi a chamau’n cael eu cymryd i’w diogelu a tharfu ar gyflawnwyr.
* Sicrhau ar gyfer achosion ac unigolion sy’n cael eu pennu’n flaenoriaeth fod y cymorth priodol ar gael gan asiantaethau ein partneriaid, yn cynnwys mynediad at wasanaethau Better Futures lle bo’n briodol.
* Sicrhau bod achosion cymhleth o gamfanteisio ar blant yn cael eu cyfeirio i’r Panel Risg Gyd-destunol ar gyfer goruchwyliaeth **strategol**.

## **Sail Resymegol**

* Bod camfanteisio yn fath o gam-drin sy’n gallu cynnwys cam-drin rhywiol, corfforol ac emosiynol ac esgeuluso plant, pobl ifanc ac oedolion.
* Nad yw dioddefwyr yn gwneud dewisiadau ar sail gwybodaeth wrth fod neu aros mewn sefyllfaoedd camfanteisiol, gan eu bod yn gwneud hynny o ganlyniad i orfodaeth a rheolaeth, dylanwadu, meithrin perthnasoedd amhriodol a/neu fathau eraill o ddenu.
* Y bydd plant, pobl ifanc ac oedolion y camfanteisir arnynt yn profi anhawster a/neu ddryswch ynghylch eu hymreolaeth i wneud dewisiadau ac, os oes elfen rywiol, y bydd hyn yn effeithio ar eu dealltwriaeth o ryw, rhywioldeb a’r gweithgarwch rhywiol y maent wedi’u gorfodi iddo.
* Nad yw plant dan 16 mlwydd oed yn gallu cydsynio i weithgarwch rhywiol gydag oedolyn, a bod pwerau dedfrydu sylweddol ar gyfer gweithgarwch rhywiol gyda phlentyn sy’n llai na 13 blwydd oed o dan Ddeddf Troseddau Rhywiol 2003. (<https://www.legislation.gov.uk/ukpga/2003/42>)
* Yn achos oedolion, bod rhaid cofio, ‘na all person gydsynio i gael ei gam-drin. Nid yw bod â galluedd a “gwneud penderfyniadau annoeth” yn gyfystyr â chydsynio i gamdriniaeth’ (Bridging the Gap, t11).
* Bod rhaid trin plant, pobl ifanc ac oedolion y camfanteisir arnynt fel dioddefwyr cam-drin, ac nid fel troseddwyr.
* Y dylai help a chymorth i deuluoedd gael eu teilwra yn ôl eu hanghenion ac amgylchiadau penodol, gan ystyried rhywioldeb, rhywedd, anabledd corfforol neu anableddau dysgu, y rheini sydd o gymunedau ethnig, a’r rheini sydd ag anghenion iaith ychwanegol.
* Bod ymdrechion i orfodi’r gyfraith yn rhai a fydd yn cynnwys camau i darfu ar weithgarwch camfanteisiol, ac yn targedu troseddwyr ac, os oes elfen rywiol yn y camfanteisio, yn trin y troseddwyr hyn fel camdrinwyr rhywiol. Dylid ystyried y pecyn cymorth ar Darfu a gyhoeddwyd gan y Swyddfa Gartref yn ogystal â dulliau tarfu eraill. <https://assets.publishing.service.gov.uk/government/uploads/system/uploads/attachment_data/file/794554/6.5120_Child_exploitation_disruption_toolkit.pdf>
* Bod camfanteisio yn un o’r problemau hynny lle mae gweithio ar wahân yn amharu ar y gallu i amddiffyn dioddefwyr ac atal troseddwyr. Mae angen ystyried pob math o gamfanteisio yn hytrach na chanolbwyntio ar un mater penodol e.e. camfanteisio rhywiol ar blant.
* Ei bod yn hollbwysig bod llais y dioddefwr yn cael ei glywed a bod asiantaethau yn ymwneud â phlant, pobl ifanc ac oedolion i ddarparu cyfle iddynt ddweud eu stori eu hunain, er mwyn ceisio deall persbectif y person, ei brofiad a’r effaith y mae hyn yn ei gael ar y person.
* Bod angen ymateb amlasiantaeth er mwyn diogelu’r unigolyn, adnabod a tharfu ar gyflawnwyr a sicrhau bod cymunedau’n ddiogel.
* Bod rhaid ymestyn y syniad o bartneriaeth er mwyn gweld rhieni a gofalwyr yn bartneriaid a chynghreiriaid allweddol yn yr ymateb i gamfanteisio.
* Sicrhau bod yr holl blant a fu ar goll yn cael cyfweliad dychwelyd adref.
* Sicrhau bod plant coll yn cael eu gweld yn flaenoriaeth mewn penderfyniadau ar ddiogelu.
* Darparu trosolwg clir i’r Awdurdod Lleol a phartneriaid er mwyn nodi a thargedu adnoddau penodol at bobl agored i niwed a chymunedau er mwyn atal a lleihau’r risg o Gamfanteisio.

## **Cyfrifoldebau Penodol:**

* Darparu diweddariadau rheolaidd i Benaethiaid Gwasanaethau Cymdeithasol Plant ac Oedolion ac i Fwrdd Diogelu Gorllewin Morgannwg ar nifer yr achosion, nodweddion, themâu sy’n codi a materion sy’n ymwneud â Chamfanteisio.
	+ Nodi a thynnu sylw at y materion hyn er mwyn dylanwadu ar y gallu i ddatblygu ymatebion lleol/rhanbarthol/cenedlaethol effeithiol i ddelio â chamfanteisio.
* Goruchwylio a sicrhau bod yr holl bobl y nodwyd eu bod yn wynebu risg o gamfanteisio yn cael mynediad at gymorth penodol a dargedwyd ar yr adeg briodol fel y bydd yr ymarfer yn gyson â’r pwyslais yn Making Safeguarding Personal ar, ‘…pwysigrwydd ymarfer chwilfrydig, dyfal wedi’i seilio ar gydberthynas’.
* Sicrhau bod cyfarfodydd amlasiantaeth rheolaidd yn cael eu cynnal, sydd yn cynnwys y teulu a phobl ifanc (oni bai fod rhesymau penodol o ran diogelu dros beidio â hyrwyddo hyn), yn unol â Gweithdrefnau Diogelu Cymru a Thrin Achosion Unigol i Ddiogelu Plant ac Oedolion Agored i Niwed (Cyfrolau 5 a 6) a ddyroddwyd o dan Ddeddf Gwasanaethau Cymdeithasol a Llesiant (Cymru) 2014.

# **Diffiniadau Penodol**

## 5.1. **Camfanteisio Rhywiol – Cam-drin Rhywiol**

5.2. Mae camfanteisio rhywiol yn fath o gam-drin rhywiol. Mae cam-drin rhywiol yn cynnwys unrhyw weithred sydd ‘yn gorfodi neu’n denu plentyn, person ifanc neu oedolyn agored i niwed i gymryd rhan mewn gweithgareddau rhywiol’.

5.3. Fel pob math arall o gam-drin rhywiol, mae camfanteisio rhywiol:

1. yn gallu effeithio ar unrhyw blentyn neu berson ifanc (gwrywaidd neu fenywaidd) o dan 18 mlwydd oed
2. yn cynnwys rhai 16 a 17 flwydd oed sy’n gallu cydsynio’n gyfreithiol i gael rhyw
3. yn gallu effeithio ar oedolion agored i niwed
4. yn gallu bod yn gamdriniaeth hyd yn oed os yw’r gweithgarwch rhywiol yn ymddangos yn gydsyniol
5. yn gallu cynnwys gweithgarwch rhywiol wrth gyffwrdd (gweithredoedd treiddiol a heb dreiddio) a heb gyffwrdd
6. yn gallu digwydd yn uniongyrchol a thrwy dechnoleg, neu drwy gyfuniad o’r ddau
7. yn gallu cynnwys dulliau seiliedig ar rym a/neu ddenu i sicrhau cydymffurfiaeth ac yn gallu mynd law yn llaw â thrais neu fygythiadau o drais, neu fel arall

5.4. Mae rhai dioddefwyr yn cael eu cam-drin drwy feithrin perthynas amhriodol â nhw fel plant ac maent yn parhau i gael eu cam-drin fel oedolion. Bydd eraill yn agored i gamfanteisio sy’n dechrau pan ydynt yn oedolion, o ganlyniad i fod ag anawsterau dysgu, anableddau corfforol, problemau iechyd meddwl, problemau yn gysylltiedig â chamddefnyddio sylweddau, bod yn oedrannus, bod â nam ar y clyw neu’r golwg, heb fod â’r Saesneg yn iaith gyntaf neu am eu bod yn agored i niwed mewn ffyrdd eraill.

5.5. Mae camfanteisio rhywiol yn fath o gam-drin rhywiol. Bydd yn digwydd lle mae unigolyn neu grŵp yn manteisio ar anghydbwysedd grym er mwyn gorfodi, twyllo neu ddylanwadu ar blentyn neu oedolyn i gymryd rhan mewn gweithgarwch rhywiol (a) yn gyfnewid am rywbeth y mae ar y dioddefwr ei angen neu ei eisiau a/neu (b) er mwyn dod â mantais ariannol i’r cyflawnwr neu hwylusydd neu gynyddu ei statws. Gall y dioddefwr fod wedi profi camfanteisio rhywiol hyd yn oed os yw’r gweithgarwch rhywiol yn ymddangos yn gydsyniol.

5.6. **Mae camfanteisio rhywiol yn gamdriniaeth ac yn drosedd**, felly rhaid dilyn Gweithdrefnau Diogelu Cymru. Mae angen cyfeirio ymdrechion tuag at gyflawnwyr er mwyn darganfod, atal a tharfu ar y rheini sy’n cam-drin yn y cyfnodau cynharaf a hefyd tuag at erlyn cyflawnwyr unigol er mwyn sicrhau eu bod yn wynebu holl rym y system cyflawnder troseddol am eu troseddau. Nid yw’r gweithgareddau hyn yn annibynnol ar ei gilydd.

5.7. **Mae pobl sy’n profi niwed a/neu gamfanteisio gan y Diwydiant Rhyw** ymysg y rheini sy’n fwyaf agored i niwed ac ymyleiddio mewn cymdeithas, ac maent yn wynebu rhwystrau unigryw rhag hysbysu am droseddu, cael mynediad at wasanaethau a gwella ar ôl trawma. Mae camfanteisio gan y Diwydiant Rhyw yn effeithio’n bennaf ar fenywod (yn cynnwys menywod cisryweddol, menywod trawsryweddol ac unrhyw berson sy’n ei ystyried ei hun yn fenywaidd), ond derbynnir bod gwrywod hefyd yn gallu wynebu risg o niwed a chamfanteisio.

Mae enghreifftiau o niwed/camfanteisio yn y cyd-destun hwn yn cynnwys, ymysg eraill:

- Gorfodi i weithio yn y Diwydiant Rhyw gan bartner personol

- Gorfodi i gymryd rhan mewn gwaith rhyw/bod heb ryddid i ddilyn llwybrau eraill oherwydd tlodi neu anfanteision lluosog /croestoriadeddau eraill (e.e. camddefnyddio sylweddau, dibyniaeth ar alcohol)

- Bod heb y gallu i ddilyn llwybrau eraill neu ymadael â’r Diwydiant Rhyw oherwydd gwahaniaethu systematig a throseddoli pobl sy’n profi camfanteisio rhywiol a/neu bobl a fu’n gysylltiedig â gwaith rhyw (e.e. gwahaniaethu ariannol, gwiriadau’r DBS, bylchau mawr yn y CV)

- Bod yn ddioddefwr trosedd a gyflawnwyd gan gleient a wynebu nifer o rwystrau rhag hysbysu/darparu gwasanaeth (e.e. bod mewn tai argyfwng, defnyddio’r ffaith bod rhywun wedi bod â rhan yn y diwydiant rhyw a/neu wedi profi camfanteisio drwyddo fel ffordd i danseilio achos y dioddefwr yn y broses cyfiawnder troseddol)

Mae **‘Diwydiant Rhyw’** yn derm sy’n cwmpasu pob math o **waith rhyw**. Mae’r term ‘Gwaith Rhyw’ yn cynnwys gwasanaethau annibynnol neu wasanaethau cydymaith ar y stryd, gweithio mewn puteindai, perfformio o flaen gwe-gamera neu berfformiadau rhywiol ar-lein. Gall y term hwn gyfeirio hefyd at wasanaethau sy’n agos i’r diwydiant rhyw fel dawnsio erotig, gwasanaethau cadw cwmni neu dylino erotig.

## **Camfanteisio Rhywiol Ar-lein ar Blant**

* 1. Gellir wynebu heriau mawr wrth geisio canfod ac ymateb i gamfanteisio rhywiol ar-lein ar blant. Yn aml, bydd plant a phobl ifanc, a chyflawnwyr, yn fwy cyfarwydd â’r amgylcheddau hyn, ac yn treulio mwy o amser ynddynt, na rhieni/ gofalwyr ac ymarferwyr sy’n gallu ei chael yn anodd cadw’n wastad â’r gwefannau diweddaraf a phwyntiau cyswllt posibl. Mae technoleg yn cynnig cysylltedd ar unwaith, a gall cyflawnwyr ddechrau dod i gysylltiad â nifer o ddioddefwyr dichonol ar unrhyw adeg. Mae hefyd yn cynnig canfyddiad o anhysbysrwydd a byddai plant a phobl ifanc, a chyflawnwyr, yn gallu dweud a gwneud pethau ar-lein na fyddent yn eu dweud a’u gwneud all-lein. Mae hyn yn hyrwyddo’r broses o feithrin perthynas amhriodol ac yn hwyluso rhywioli cyflymach wrth i’r cyflawnwr ymwneud â dioddefwyr posibl. Lle mae camfanteisio’n digwydd ar-lein, drwy gyfnewid cyfathrebiadau neu ddelweddau rhywiol, er enghraifft, gellir rhannu’r rhain ag eraill yn rhwydd ac yn gyflym. Mae hyn yn ei gwneud yn anodd atal y posibilrwydd o gam-drin pellach ac yn cynnig heriau mawr wrth geisio dileu cynnwys.

## **Camfanteisio ar Blant gan Gyfoedion**

* 1. Mae’n bwysig deall bod pobl ifanc yn gallu profi camfanteisio ar blant a’i gyflawni yr un pryd. Yn achos pobl ifanc sy’n cyflawni camfanteisio ar blant, bydd angen ymateb yn wahanol nag wrth ymdrin â chyflawnwyr sy’n oedolion. Nid yw hyn yn golygu o gwbl fod y niwed a brofir gan blant neu bobl ifanc a gamdrinnir gan eu cyfoedion yn llai arwyddocaol na’r niwed a brofir gan y rheini a gaiff eu cam-drin gan oedolion (nac ychwaith nad oes angen rhoi sylw i’r niwed hwn), ond yn hytrach fod nifer mawr o ffactorau y dylid eu hystyried wrth weithio gyda phobl ifanc sy’n cyflawni camfanteisio ar blant (ac felly’n amlygu ymddygiad rhywiol niweidiol). Er bod ymatebion o’r fath yn gallu cynnwys llwybrau/sancsiynau drwy gyfiawnder troseddol ar brydiau, ac mae’r ddeddfwriaeth yn darparu ar gyfer hyn, mae’n bwysig hefyd fod pob plentyn neu berson ifanc sy’n amlygu ymddygiad rhywiol niweidiol yn cael ystyriaeth i’w anghenion o ran diogelu a lles. Mae gwybodaeth ddefnyddiol ar gael ynghylch Continwwm Hackett yn ogystal â rhaglen Diogelu Cyd-destunol Prifysgol Swydd Bedford (gweler y dolenni).

<https://learning.nspcc.org.uk/research-resources/2019/harmful-sexual-behaviour-framework/>

<https://www.beds.ac.uk/ic/current-projects/contextual-safeguarding-programme>.

* 1. Rydym yn gwybod hefyd fod plant a phobl ifanc sy’n profi camfanteisio rhywiol ar blant yn gallu bod yn agored i ddylanwadu gan eu camdrinwyr a chael eu tynnu i fathau eraill o weithgarwch anghyfreithlon fel dwyn o siopau a masnachu cyffuriau, er enghraifft. Gall hyn fod yn rhan o strategaeth fwriadol ar ran y cyflawnwyr i reoli dioddefwyr a sicrhau bod ganddynt rywbeth i’w ddal yn eu herbyn os byddant yn ystyried rhoi gwybod am y cam-drin, a dylid edrych ar unrhyw droseddu a geir wedyn yn y cyd-destun hwn.

## **Ymddygiad Rhywiol Niweidiol**

* 1. Gellir diffinio ymddygiadau rhywiol niweidiol fel a ganlyn: ymddygiadau rhywiol a fynegir gan blant a phobl ifanc dan 18 mlwydd oed sy’n amhriodol ar sail ddatblygiadol, a all fod yn niweidiol iddyn nhw eu hunain neu eraill, neu’n gamdriniol tuag at blentyn neu berson ifanc arall neu oedolyn. Mae’r diffiniad hwn o ymddygiadau rhywiol niweidiol yn cynnwys ymddygiad lle mae cyffwrdd a rhai lle nad oes cyffwrdd (meithrin perthynas amhriodol, arddangosiaeth, voyeuriaeth, a secstio neu recordio lluniau o weithredoedd rhywiol drwy ffonau clyfar neu raglenni cyfryngau cymdeithasol a phorn dial). Rhai offer defnyddiol i’w hystyried wrth ymdrin ag ymddygiadau rhywiol niweidiol yw Continwwm Hackett ac Offeryn Goleuadau Traffig Brook.

<https://learning.nspcc.org.uk/research-resources/2019/harmful-sexual-behaviour-framework/>

* 1. Pan fydd unigolion yn pontio i fyd oedolion, bydd yr ymddygiadau rhywiol niweidiol hyn yn cael eu gweld yn weithredoedd troseddol fel:
* Meithrin perthynas amhriodol
* Treisio
* Ymosod rhywiol
* Gorfodaeth
* Rheolaeth

Mae’n hollbwysig bod asiantaethau sy’n delio â’r materion hyn yn rhoi ystyriaeth i’r ffactorau sy’n peri bod yr oedolyn ei hun yn agored i niwed ac i’w brofiad blaenorol o ymddygiad camdriniol pan oedd yn blentyn.

## **Camfanteisio Troseddol ac Economaidd**

* 1. Mae camfanteisio troseddol yn golygu defnyddio/camfanteisio ar rywun mewn unrhyw ffordd er mwyn elwa’n economaidd.

Gall hyn gynnwys:

* gweithio dan orfod a chaethwasiaeth
* camfanteisio yn y diwydiant rhyw, yn cynnwys twristiaeth rhyw gyda phlant
* tyfu canabis
* gwerthu a dosbarthu cyffuriau
* “gwerthu” plant neu eu mabwysiadu’n anghyfreithlon er elw
	1. Mae camfanteisio troseddol ar oedolion yn fath o niwed a geir mewn llawer ardal sy’n nodweddiadol o weithgarwch llinellau cyffuriau. Mae’r wybodaeth am y math hwn o niwed a’r gydnabyddiaeth iddo gan y rheini sydd yn y lle gorau i sylwi ar ddioddefwyr posibl yn gymharol brin.
	2. Mae llinellau cyffuriau yn fater trawsbynciol pwysig sy’n gysylltiedig â chyffuriau, trais, gangiau, camfanteisio troseddol a rhywiol, caethwasiaeth fodern, a phobl goll; ac mae’r ymateb i ddelio ag ef yn cynnwys yr heddlu, yr Asiantaeth Troseddu Cenedlaethol, adrannau Llywodraeth o lawer math, asiantaethau llywodraeth leol a sefydliadau’r sector gwirfoddol a chymunedol.
	3. Mae gweithgarwch llinellau cyffuriau a’r trais, masnachu cyffuriau a chamfanteisio sy’n gysylltiedig ag ef yn cael effaith ddinistriol ar oedolion, pobl ifanc a chymunedau lleol.
	4. Yn yr un modd â mathau eraill o gam-drin a chamfanteisio, mae camfanteisio drwy linellau cyffuriau:
* yn gallu effeithio ar unrhyw oedolyn dros 18 mlwydd oed;
* yn gallu bod yn gamfanteisio hyd yn oed os yw’r gweithgarwch yn ymddangos yn gydsyniol;
* yn gallu cynnwys y defnydd o rym a/neu ddulliau o sicrhau cydymffurfiaeth drwy ddenu ac mae’n mynd law yn llaw â thrais neu fygythiadau o drais mewn llawer achos;
* yn gallu cael ei gyflawni gan unigolion neu grwpiau, gan wrywod neu fenywod, a phobl ifanc neu oedolion;
* yn cael ei nodweddu gan ryw fath o anghydbwysedd grym sy’n ffafrio’r rheini sy’n camfanteisio. Er mai oed yw’r ffactor mwyaf amlwg, gall anghydbwysedd grym o’r fath fod yn ganlyniad hefyd i amryw o ffactorau eraill, yn cynnwys rhywedd, gallu gwybyddol, nerth corfforol, statws a mynediad at adnoddau economaidd ac adnoddau eraill.
	1. Mae Cymdeithas y Plant wedi cyhoeddi pecyn cymorth i weithwyr proffesiynol sy’n delio â llinellau cyffuriau, camfanteisio troseddol a masnachu plant a phobl ifanc (gweler y ddolen).

<https://www.childrenssociety.org.uk/information/professionals/resources/county-lines-toolkit>

1. **Cogio**
	1. **Mae cogio yn fath o droseddu lle mae masnachwyr cyffuriau yn cymryd drosodd gartref rhywun sy’n agored i niwed er mwyn ei ddefnyddio fel lle i fasnachu cyffuriau.**

Yn aml, mae dioddefwyr cogio yn ddefnyddwyr cyffuriau ond gallant fod yn bobl hŷn, yn rhai sy’n profi problemau iechyd meddyliol neu gorfforol, yn weithwyr rhyw benywaidd, yn famau sengl ac yn rhai sy’n byw mewn tlodi. Gall dioddefwyr fod â mathau eraill o ddibyniaeth, fel alcoholiaeth.

10.2. Unwaith y byddant wedi cael rheolaeth, bydd gangiau’n symud i mewn gan ddod â’r risg o gam-drin domestig, camfanteisio rhywiol a thrais. Bydd plant, yn ogystal ag oedolion, yn cael eu defnyddio fel negeswyr cyffuriau.

10.3. Mae’n beth cyffredin i gangiau fod â mynediad i nifer o gartrefi. Byddant yn symud yn gyflym rhwng cartrefi pobl am ychydig oriau, am ddiwrnod neu ddau neu weithiau am gyfnod hirach. Mae hyn yn helpu’r gangiau i beidio â chael eu darganfod.

10.4. Gall y gangiau hyn ddefnyddio llety mewn ardaloedd gwledig, yn cynnwys fflatiau â gwasanaeth, tai gwyliau, gwestai rhad a meysydd carafannau.

10.5 Gall rhai oedolion gael eu gorfodi i adael eu cartrefi, fel eu bod yn ddigartref ac fel bod y gangiau’n rhydd i werthu cyffuriau yn eu habsenoldeb.

**Beth yw Arwyddion Cogio?**

Arwyddion posibl bod cogio yn digwydd mewn eiddo yw:

* Cynnydd yn nifer y bobl sy’n mynd i mewn ac allan
* Cynnydd yn nifer y ceir neu feiciau sydd y tu allan
* Cynnydd posibl mewn ymddygiad gwrthgymdeithasol
* Mwy o sbwriel y tu allan
* Arwyddion bod cyffuriau’n cael eu defnyddio
* Diffyg ymweliadau gan weithwyr gofal iechyd

## **Caethwasiaeth Fodern/Masnachu Pobl**

* 1. Ystyr masnachu pobl yw recriwtio, cludo, trosglwyddo, llochesu neu dderbyn pobl drwy rym, twyll, gorfodaeth neu ddichell, gyda’r nod o gamfanteisio arnynt er elw.
	2. Yr hyn y mae masnachu yn ei olygu mewn gwirionedd yw bod pobl yn cael eu denu a’u gorfodi i wynebu camfanteisio rhywiol; bod pobl yn cael eu twyllo i dderbyn cynigion amheus o waith ac yn cael eu dal er mwyn eu gorfodi i weithio mewn safleoedd adeiladu, ffermydd neu ffatrïoedd. Mae’n golygu eu recriwtio i weithio mewn tai preifat, dim ond iddynt gael eu dal, wynebu camfanteisio a chael eu cam-drin y tu ôl i ddrysau caeedig heb fodd i ddianc. Mae’n drosedd ddifrifol ac yn gamdriniaeth ffiaidd o’r bobl y mae’n effeithio arnynt.
	3. Nid yw masnachu pobl o reidrwydd yn golygu cludo pobl ar draws ffiniau. Mae’r diffiniad o fasnachu wedi’i seilio ar y ffaith bod unigolyn yn cael ei symud, a gall hyn ddigwydd o fewn un wlad neu hyd yn oed o fewn un gymuned.
	4. **Mae masnachu plant yn fath o gam-drin plant**. Y diffiniad ohono yw “recriwtio, cludo, trosglwyddo, llochesu neu dderbyn person o dan 18 mlwydd oed, gyda’r diben o gamfanteisio arno”. Caiff plant eu masnachu i’r DU ac o gwmpas y DU. Yn aml, mae masnachu plant yn elfen annatod mewn mathau eraill o gamfanteisio, e.e. camfanteisio rhywiol ar blant, camfanteisio troseddol ar blant, llinellau cyffuriau. Drwy ddefnyddio deddfwriaeth caethwasiaeth fodern/masnachu pobl, gellir dedfrydu cyflawnwyr am gyfnodau hirach a gellir ei defnyddio hefyd yn rhan o’r gweithgarwch tarfu.
	5. Mae gwahaniaeth clir rhwng masnachu a smyglo. Mae smyglo yn golygu symud pobl o un lle i’r llall, weithiau am ffi fawr, ond bydd y berthynas rhwng y person a’r smyglwr yn gorffen wrth gyrraedd y cyrchfan. Mae masnachu hefyd yn golygu symud pobl, ond y gwahaniaeth hanfodol yw bod bwriad i gamfanteisio arnynt yn y cyrchfan.
	6. Gellir masnachu dinasyddion y DU o fewn y DU a gellir masnachu oedolion a phlant o wledydd tramor sy’n agored i niwed gan eu symud o amgylch y wlad wedi iddynt gyrraedd y DU. Gelwir hyn yn ‘fasnachu mewnwladol’. Mae masnachu mewnwladol wedi’i wneud yn drosedd o dan Adran 58 o Ddeddf Troseddau Rhywiol 2003.
	7. Lle mae pryder bod oedolyn yn dioddef masnachu, gall fod mewn perygl o gael niwed ar y pryd a bydd amser yn ystyriaeth hanfodol. Rhaid i’r ymarferydd gyfeirio ei bryderon yn gyntaf i sylw’r tîm Diogelu Oedolion.

## **Radicaleiddio**

* 1. Gall plant, pobl ifanc ac oedolion gael eu denu i gyflawni trais neu gallant fod yn agored i negeseuon grwpiau eithafol mewn llawer ffordd. Gallant fod yn agored i negeseuon o’r fath drwy ddylanwad aelodau o’r teulu neu ffrindiau a/neu drwy ddod i gysylltiad yn uniongyrchol â grwpiau neu sefydliadau eithafol neu, yn fwyfwy aml, drwy’r rhyngrwyd. Gall hyn roi’r person mewn perygl o gael ei ddenu i gyflawni troseddau a gall achosi niwed sylweddol. Mae plant, pobl ifanc ac oedolion yn agored i’r perygl o ddod i gysylltiad neu o ymwneud â grwpiau neu unigolion sy’n cymell defnyddio trais i gyrraedd dibenion gwleidyddol neu ideolegol.
	2. Nid oes gwahaniaeth rhwng diogelu plant, pobl ifanc ac oedolion agored i niwed rhag radicaleiddio a’u diogelu rhag mathau eraill o newid. Yr un yw’r dangosyddion ar gyfer bod yn agored i niwed mewn perthynas â radicaleiddio.
	3. Gall y rheini sy’n cael eu radicaleiddio fod yn rhai sy’n dod i gysylltiad â grŵp o ffrindiau newydd, yn chwilio am atebion i gwestiynau ynghylch hunaniaeth, ffydd a pherthyn, yn dal llenyddiaeth eithafol neu’n cymell gweithredoedd treisgar, yn newid eu hymddygiad a’u hiaith, neu gallent geisio recriwtio pobl eraill at ideoleg eithafol .

# **Rhan 1 – Camfanteisio ar Blant**

* 1. Mae camfanteisio ar blant yn fater diogelu. Mae nifer o wahanol fathau o gamfanteisio ar blant a phobl ifanc o dan 18 mlwydd oed, a gall plentyn/ person ifanc brofi un neu ragor o’r rhain ar unrhyw adeg.
	2. Mae’n **ymwneud â sefyllfaoedd, cyd-destunau a pherthnasoedd camfanteisiol** lle mae pobl ifanc (neu drydydd person neu bersonau) yn cael ‘rhywbeth’ (e.e. bwyd, llety, cyffuriau, alcohol, sigaréts, hoffter, rhoddion, arian); ym mhob achos, mae’r rheini sy’n camfanteisio ar y plentyn/person ifanc yn arfer grym drosto oherwydd ei oed, rhywedd, deallusrwydd, nerth corfforol a/neu adnoddau economaidd neu adnoddau eraill.
	3. Nid ymateb mewn argyfwng yw’r broses camfanteisio ar blant a dylid dilyn Gweithdrefnau Diogelu Cymru os oes unrhyw bryderon o ran diogelu ar y pryd.
	4. **Dioddefwyr yw’r plant,** ym mha ffordd bynnag y maent yn ymddangos. Ni allant gydsynio i gael eu cam-drin ac mae’r broses o feithrin perthynas amhriodol a ddefnyddir gan gyflawnwyr yn dileu unrhyw ymdeimlad gwirioneddol o ymreolaeth sydd gan y plant hyn. Nid oes unrhyw senarios lle dylid gweld y dioddefwyr fel dynion/menywod ifanc neu fel rhai sy’n gwneud dewisiadau. Felly, oni bai fod rheswm da dros wneud, ni ddylid argymell dull o weithredu sy’n mynd â’r plentyn neu berson ifanc o’i ardal leol ac oddi wrth gymorth y teulu. Nid yw symud y dioddefwr yn ffordd i ddelio â’r pryderon yn yr ardal leol am y cyflawnwr/ cyflawnwyr a’r posibilrwydd y byddant yn parhau i gam-drin plant. Dylai’r holl asiantaethau gydweithio i darfu ac i rannu gwybodaeth er mwyn lleihau a dileu gweithgarwch camfanteisio ar blant gan unigolion a grwpiau yn eu hardal leol.
	5. Derbynnir nad oes un dull penodol o weithredu a fydd yn addas ar gyfer pob plentyn a pherson ifanc, ond gellir cymhwyso ac ystyried y cynseiliau, y sail resymegol a’r ffyrdd o weithio yn yr holl achosion ac wedyn cyfeirio’r ddarpariaeth a’r ymatebion at y plentyn neu berson ifanc hwnnw.

13.6. **Nid yw cam-drin yn digwydd am fod y plentyn neu berson ifanc yn agored i niwed. Mae’n digwydd am fod rhywun sy’n barod i fanteisio ar y ffaith ei fod yn agored i niwed ac am nad oes strwythurau amddiffynnol digonol (o amgylch y plentyn a’i deulu) i liniaru hyn.**

# **Ymyrryd yn Gynnar**

* 1. Fel y nodwyd gan Beckett H, Holmes D a Walker J (2017), mae prif strategaeth ataliol yn un a ddylai:
1. Addysgu’r holl blant a phobl ifanc am natur a risgiau’r broses o feithrin perthynas amhriodol, am gamfanteisio ar blant ac am fathau eraill o niwed cysylltiedig (ar-lein ac all-lein) a sut i gael gafael ar gymorth.
2. Cydnabod bod plant/pobl ifanc yn gallu bod yn ddioddefwyr ac yn gyflawnwyr camfanteisio ar blant.
3. Hyrwyddo cadernid plant/pobl ifanc a’u teuluoedd a chryfhau’r ffactorau amddiffynnol o’u hamgylch.
4. Nodi a hybu’r lleoliadau hynny, fel ysgolion a cholegau, lle mae pobl ifanc yn gallu ffurfio perthnasoedd iach a diogel.
5. Ategu mentrau cyffredinol drwy waith sy’n targedu grwpiau o blant a phobl ifanc sy’n neilltuol o agored i niwed, fel y rheini sydd mewn gofal, gan fod yn ofalus i beidio â stigmateiddio grwpiau penodol.
6. Darparu negeseuon ategol i rieni a gofalwyr am risgiau (ar-lein ac all-lein) i’w plant a sut i gael cymorth os bydd ganddynt bryderon.
7. Ystyried lefelau gwybodaeth a dealltwriaeth y gweithlu ehangach, fel y bydd pawb sy’n gweithio gyda phlant a phobl ifanc yn gallu cyflawni eu rôl wrth atal cam-drin.

## **Pedair Prif Flaenoriaeth wrth Ddelio â Chamfanteisio ar Blant**

1. **Atal ac Addysg**
2. Ymyrryd yn gynnar
3. Yr angen am addysg gynnar a pharhaus
4. Defnyddio pob dull o gyfathrebu sydd ar gael
5. **Cydnabod a Nodi**
6. Rhaglenni hyfforddi ar hyd y continwwm
7. Nodi mannau lle mae mwy o risgiau o gamfanteisio ar blant
8. Mabwysiadu dull cyfannol o weithredu
9. Addysgu rhieni a gofalwyr
10. Hybu ymwybyddiaeth yn y gymuned
11. **Ymyrraeth a Chymorth**
12. Edrych ar beth sy’n cael ei gynnig ar bob cam ar hyd y continwwm
13. Ystyriaethau cyd-destunol
14. Ymarfer ar ôl camfanteisio rhywiol ar blant
15. Pontio
16. **Dilyn a Tharfu drwy Gydweithio a Rhannu Gwybodaeth**
17. Cyfarfodydd strategaeth
18. Rhannu gwybodaeth
19. Rhwydweithiau amlasiantaeth
20. Dadansoddi gwybodaeth o waith achosion camfanteisio ar blant

## **Bod yn Agored i Niwed/Dangosyddion Risg**

* Plant sy’n derbyn gofal gan yr awdurdod lleol
* Mynd ar goll yn aml a/neu am gyfnodau hir
* Llinellau Cyffuriau – mynd ar negeseuon cyffuriau y tu allan i’ch ardal leol
* Rhianta Absennol
* Hanes teuluol o gam-drin neu gamweithredu
* Cael arian, dillad neu ffonau symudol heb esboniad
* Derbyn nifer gormodol o negeseuon testun / galwadau ffôn / cysylltiadau drwy gyfryngau cymdeithasol
* Perthnasoedd ag unigolion neu grwpiau hŷn/rheolaethol
* Amheuon am ymosodiadau corfforol / anafiadau sydd heb eu hesbonio
* Cario arfau
* Gwaethygiad sylweddol mewn canlyniadau / perfformiad yn yr ysgol
* Bod yn gysylltiedig â gang neu wedi’u hynysu oddi wrth gyfoedion neu rwydweithiau cymdeithasol
* Hunan-niweidio neu newidiadau sylweddol mewn lles emosiynol
* Cyfnodau pontio – symud o’r ysgol gynradd i’r ysgol uwchradd, o’r ysgol i’r coleg, y glasoed o 14 i 25 mlwydd oed
* Dim neu nemor ddim rheolaeth gan rieni o ddefnydd o’r rhyngrwyd a chyfryngau cymdeithasol
* Niwed Cymdeithasol: tlodi, anghydraddoldeb, diweithdra, tai gwael, cartrefi un rhiant, gwahanu etc.

Nid fydd pob plentyn neu berson ifanc sy’n agored i niwed oherwydd y ffactorau hyn yn profi camfanteisio ar blant.

**Gall camfanteisio ar blant ddigwydd hefyd lle nad yw’r ffactorau hyn yn bresennol.**

**Cofiwch mai cyfrifoldeb i bawb yw diogelu plant rhag niwed a cham-drin.**

Dylid nodi bod Bwrdd Iechyd Prifysgol Bae Abertawe yn parhau i ddefnyddio’r Holiadur Risg Camfanteisio Rhywiol ar Blant (CSERQ) i nodi’r posibilrwydd o gamfanteisio rhywiol ar blant yn y mannau a’r meysydd canlynol:

Uned Argyfyngau Plant

Iechyd Rhywiol

Bydwreigiaeth

Wardiau Pediatrig

Nyrsio Plant sy’n Derbyn Gofal

## **Plant a Phobl Ifanc Coll**

* 1. Mae Protocol Cymru Gyfan ar gyfer Plant Coll yn amlinellu’r gofynion ar gyfer hysbysu bod unrhyw blentyn yn berson coll a dylid cyfeirio ato wrth reoli achosion plant a phobl ifanc coll. Dywedir bod plentyn yn blentyn coll pan yw ei leoliad neu’r rheswm dros ei absenoldeb yn anhysbys a bod lle i bryderu amdano am ei fod yn agored i niwed, neu am fod perygl dichonol i’r cyhoedd. Bydd yn cael ei ystyried yn blentyn coll nes dod o hyd iddo a nes cael cadarnhad ei fod yn iach neu fel arall.
	2. Mae’n hollbwysig bod yr holl asiantaethau’n cydweithio i ddiogelu plant sy’n mynd ar goll. Dylid ystyried pob digwyddiad lle mae plentyn yn mynd ar goll yn un difrifol oherwydd bydd y risgiau’n rhai difrifol ym mhob achos. Lle ceir nifer o ddigwyddiadau, bydd angen i ymarferwyr ystyried a yw lleoliad y plentyn yn briodol ac a oes angen newid lleoliad, er enghraifft, i ddarparu sefyllfa fwy sefydlog i’r plentyn.
	3. Mae ymchwil wedi dangos yn glir fod cydberthyniad cryf rhwng rhedeg i ffwrdd ac episodau coll a chamfanteisio ar blant gan fod hyn yn gallu rhoi’r person ifanc mewn mwy o berygl o gael ei dargedu a meithrin perthynas amhriodol neu lle mai camfanteisio rhywiol yw’r unig ffordd i’r person ifanc barhau os nad oes ganddo rwydwaith cymorth.
	4. Mae’r berthynas rhwng y person ifanc a’r cyflawnwr a welir yn “gariad” iddo yn gallu bod yn ffactor sy’n ei ddenu i redeg i ffwrdd. Yn yr un modd, mae amgylchedd treisgar neu gamdriniol yn y cartref yn gallu bod yn ffactor sy’n ei yrru i redeg i ffwrdd, lle mae’n ymddangos bod y cyflawnwyr yn cynnig lloches. Os ceir episodau olynol o redeg i ffwrdd sy’n golygu aros allan drwy’r nos, gall hynny fod yn arwydd o gamfanteisio ar blant, yn enwedig os yw’r person ifanc yn cael ei godi a’i ollwng yn ei fan preswylio gan oedolion anhysbys.
	5. Ym mhob achos lle hysbyswyd bod plentyn ar goll, dylid cynnal cyfweliad dychwelyd adref â’r plentyn gan swyddog heddlu, sefydliad a gomisiynwyd gan yr heddlu i gyflawni gwaith o’r fath, fel Barnardo’s neu gan weithiwr cymdeithasol dynodedig y plentyn/person ifanc. Dylid penderfynu ym mhob achos ar wahân pwy fydd y person mwyaf priodol i gynnal y cyfweliadau hyn.

17.6. Mae cyfweliad dychwelyd adref yn gallu:

* **Ein helpu i ddeall ac ymateb i resymau’r plentyn dros redeg i ffwrdd** fel cam-drin, esgeuluso neu gamfanteisio, cysylltiad â gangiau neu droseddu, defnydd o alcoholneu gyffuriau.
* **Dangos niwed** a all fod wedi digwydd tra oedd y plentyn oddi cartref.
* **Caniatáu i ymarferwyr bennu camau** y mae angen iddynt eu cymryd i ymateb i risgiau ac atal risgiau yn y dyfodol.
* **Helpu’r plentyn i deimlo’n ddiogel** a deall sut a ble i ofyn am help os bydd yn teimlo ei fod yn cael ei lethu a’i fod am redeg i ffwrdd eto.
* **Darparu gwybodaeth i’r plentyn am sut i aros yn ddiogel** os bydd yn dewis rhedeg i ffwrdd eto ac am y risgiau o redeg i ffwrdd.

## **Gweithio lle nad oes Honiad Ffurfiol:**

* 1. Mae’r sylfaen dystiolaeth yn awgrymu bod nifer mawr o ddioddefwyr na fyddant yn cyrraedd y pwynt o wneud honiad ffurfiol heb ddarparu cymorth (hirdymor) iddynt gan weithwyr proffesiynol. Felly mae’n hanfodol na fydd y ddarpariaeth o gymorth yn dibynnu ar honiad ac na roddir pwysau ar y plant a phobl ifanc hynny i wneud honiad cyn eu bod yn barod i wneud hynny. Mae’r goblygiadau o wneud honiad ffurfiol yn bellgyrhaeddol a gallant fod yn niweidiol iawn os gwneir honiad ffurfiol cyn bod y plentyn neu berson ifanc wedi paratoi i ddelio â nhw. Er ei bod yn bwysig creu cyfleoedd i’r plentyn neu berson ifanc wneud honiad, a gofyn cwestiynau sy’n gallu cychwyn y sgyrsiau hyn, dylid gwneud hyn mewn ffordd sy’n hwyluso yn hytrach na chyfarwyddo.

## **Diogelu Cyd-destunol**

* 1. Wrth weithio gyda phlant a phobl ifanc sy’n wynebu’r risg o gamfanteisio ar blant neu sydd yn dioddef o ganlyniad iddo, mae’n bwysig defnyddio dull Diogelu Cyd-destunol i ddeall ac ymateb i brofiadau pobl ifanc o niwed sylweddol y tu allan i’w teuluoedd. Mae’r dull hwn yn cydnabod bod y gwahanol berthnasoedd y mae pobl ifanc yn eu ffurfio yn eu cymdogaethau, ysgolion ac ar-lein yn gallu helpu i ddangos dylanwadau cefnogol gan gyfoedion ond y gallant hefyd gynnwys trais a cham-drin. Ychydig o ddylanwad sydd gan rieni a gofalwyr yn y cyd-destunau hyn, ac mae profiadau pobl ifanc o gam-drin y tu allan i’r teulu yn gallu tanseilio perthnasoedd rhwng rhieni a phlant.
	2. Wrth ystyried ymateb cyd-destunol i gamfanteisio ar blant, mae angen ystyried ymyrryd yn y cyd-destun lle mae’r niwed yn digwydd. Gellir cyflawni hyn drwy ddatblygu gwarcheidiaeth o fewn cymunedau, gan ystyried newidiadau yn yr amgylchedd ffisegol sy’n gwella diogelwch a chyd-drefnu ymateb amlasiantaeth er mwyn tarfu ar unrhyw gamfanteisio.

|  |  |
| --- | --- |
| Society | Cymdeithas |
| Neighbourhood/Community | Cymdogaeth/Cymuned |
| School | Ysgol |
| Peers | Cyfoedion |
| Home/Family | Cartref/Teulu |
| Child/Young Person | Plentyn/Person Ifanc |

* 1. Yn unol â’r Fframwaith Asesu ar gyfer Plant a Theuluoedd, mae’n bwysig bod asesiadau’n rhai cyfannol, yn ystyried risg a ffactorau amddiffynnol ac yn ymdrin ag anghenion y plentyn o fewn ei deulu/amgylchedd byw, ei grŵp cyfoedion, ei ysgol a’r gymuned ehangach. Mae plant a phobl ifanc wedi nodi pa mor bwysig yw gwneud defnydd o’u hadnoddau a chryfderau presennol yn ystod y broses ymadfer. Yn ogystal â hyn, dylid canolbwyntio wrth asesu ar gyflawnwyr/rhai dan amheuaeth ac a oes dangosyddion o ymddygiad **gorfodaethol***.* Dylai’r dull cyfannol hwn fod yn sail i’r holl arferion gweithio mewn Gwasanaethau Plant ond fe ddylid ystyried:
* Perthnasoedd amhriodol
* Defnydd diogel o’r rhyngrwyd a chyfryngau cymdeithasol
* Y ‘model cariad’ a chamfanteisio gan gyfoedion, a elwir hefyd yn ‘fodel parti’
* Camfanteisio a masnachu cyfundrefnol
* Camfanteisio ar blant yn gysylltiedig â gangiau (yn cynnwys camfanteisio rhywiol ar blant)
* Gwaith i atal gangiau
* Datblygu cadernid mewn meysydd allweddol ym mywyd y plentyn neu berson ifanc lle mae’n fwy agored i niwed o ganlyniad i gamfanteisio er mwyn lleihau risg a chael effaith gynaliadwy ar y plentyn/person ifanc hwnnw a all barhau ar ôl pontio i fyd oedolion.
	1. Dylai ymarferwyr sicrhau:

19.4. **Dull Cyfannol:** mae’n hanfodol defnyddio dull cyfannol wrth gynorthwyo dioddefwyr camfanteisio ar blant, ac nad yw’r mater camfanteisio yn cael ei weld ar wahân i’w hanghenion neu amgylchiadau eraill ac felly, wrth adolygu achos o’r fath, dylid ystyried yr holl ffactorau yn y cynllun gofal a chymorth. Mae hefyd yn bwysig deall a rhoi sylw i unrhyw faterion sylfaenol sy’n eu gwneud yn agored i niwed (er enghraifft, anghenion emosiynol sydd heb eu diwallu, y defnydd o gyffuriau neu gam-drin rhywiol blaenorol) er mwyn darparu gwaith ymadfer. Nid yw terfynu’r cysylltiad â chyflawnwyr (dichonol) neu symud y plentyn/person ifanc o sefyllfaoedd niweidiol posibl yn ymateb digonol, ar ei ben ei hun, i gamfanteisio ar blant. Er ei bod yn hollbwysig rhoi sylw i ddiogelwch corfforol y plentyn neu berson ifanc, dim ond y ffynhonnell risg bresennol a gaiff sylw drwy hyn, nid yr amodau sy’n sail i’r cam-drin.

19.5. **Lles:** mae angen canolbwyntio ar les y plentyn/person ifanc ym mhob agwedd ar ein gwaith. Mewn llawer o achosion lle mae plentyn yn profi neu’n wynebu’r risg o brofi camfanteisio ar blant, mae angen deall na fydd y plentyn yn nodi’n uniongyrchol mai hwn yw’r prif fater yn ei fywyd. Felly mae angen i ymarferwyr gydnabod hyn a thargedu’r gwaith a gyflawnir ochr yn ochr â chamau i ddelio ag effaith unrhyw bryderon ynghylch camfanteisio ar blant a rheoli risg.

19.6. **Trawma:** math o gam-drin plant yw camfanteisio ar blant felly bydd yn ddigwyddiad sy’n peri trawma i’r plentyn. Weithiau bydd y plentyn wedi cael ei gam-drin o’r blaen neu wedi profi digwyddiad trawmatig cyn hynny sy’n effeithio ar ei allu i wneud dewisiadau diogel ar y pryd. Felly dylid ystyried effaith trawma wrth gychwyn unrhyw ymyriad ac wedyn. Mae’r dystiolaeth am ffyrdd i ymateb i gamfanteisio ar blant yn dangos fwyfwy pa mor bwysig yw dull o weithredu sy’n seiliedig ar drawma. Mae’r profiad o gamfanteisio rhywiol ar blant yn gallu cynnwys cam-drin corfforol, emosiynol a rhywiol trawmatig. Mae’n bwysig i ni gydnabod effaith y profiadau trawmatig hyn, o ran y ffordd y gall y dioddefwr weithredu ac o ran y ffordd rydym yn gweithio gyda’r dioddefwr. Dylem gydnabod hefyd pa mor bwysig yw rhoi blaenoriaeth i ddiogelwch ac ymddiriedaeth ar ôl profi trawma, a’r pwysigrwydd o sicrhau cymorth iechyd meddwl pan fo angen.

19.7. **Ymarfer ar sail Perthnasoedd:** yn unol ag argymhelliad Munro ar adfer gwaith cymdeithasol, mae’n wirioneddol bwysig bod pobl ifanc sy’n wynebu risg o gamfanteisio ar blant neu’n ei brofi yn cael cyfle i feithrin perthynas ymddiriedus ddilys ag oedolyn y nodwyd ei fod yn y lle gorau i’w cynorthwyo a gweithio gyda nhw.

19.8. **Ymarfer** **Empathetig ac Anfeirniadol**: ceir ymarfer diogelu effeithiol pan fydd perthnasoedd diogel ac ymddiriedus wedi’u ffurfio lle mae dioddefwyr yn teimlo eu bod yn cael eu parchu, eu helpu i gyfathrebu, eu bod yn cael eu clywed a’u bod yn cael rhan mewn pennu atebion. Mae angen gweld plant yn ddioddefwyr ac osgoi defnyddio iaith sy’n bwrw bai ar ddioddefwyr mewn recordiadau a thrafodaethau.

19.9. **Nid yr un peth yw Deall Risg a Lleihau Risg**: wrth gyflawni unrhyw ymyriad, mae angen adolygu ei effaith a’i ganlyniadau i amgylchiadau’r person ifanc a cheisio help i ddelio â’r ffactorau risg craidd sy’n peri bod y person ifanc hwnnw’n wynebu mwy o risg o barhau i brofi camfanteisio ar blant.

19.10. **Cynnwys Plant a Phobl Ifanc mewn Prosesau Penderfynu:** Yn aml bydd plant a phobl ifanc yn dweud eu bod yn colli rheolaeth pan fydd gwasanaethau’n dod yn rhan o’u bywydau. Gall hyn arwain yn anfwriadol at ail-greu dynameg y cam-drin. Mae’n bwysig i ni gymryd camau i gywiro hyn drwy sicrhau bod barn plant a phobl ifanc yn rhan o brosesau penderfynu a thrwy eu helpu, lle bynnag y bo modd, i gael mwy o reolaeth dros eu bywydau a’u hamgylchiadau. Mae plant a phobl ifanc am gael ymarferwyr sy’n gweithio gyda nhw ac ochr yn ochr â nhw, yn hytrach na gweld prosesau lles a diogelu yn cael eu gorfodi arnynt heb ymgynghori nac egluro.

## **Cynnwys Rhieni, Gofalwyr a Phobl Ifanc yn y Broses Camfanteisio ar Blant**

* 1. Yn y rhan fwyaf o amgylchiadau, bydd rhieni yn gwneud pob dim o fewn eu gallu i ddiogelu eu plant ac nid ydynt yn gysylltiedig â’r camfanteisio ar eu plant. Felly, dylid eu gwahodd i gymryd rhan yn yr holl gyfarfodydd ar gamfanteisio ar blant, oni bai fod tystiolaeth glir y byddai hynny’n rhoi eu plentyn nhw neu unrhyw blentyn arall mewn mwy o berygl o gael niwed. Yn yr un modd, dylid gwahodd y person ifanc hefyd i ddod i’r cyfarfodydd hyn, oni bai fod pryderon pendant o ran diogelu os oedd yn gwneud hynny ac, yn y naill senario a’r llall, dylid cynnig cyfle i’r person ifanc gael eiriolwr i ddod gydag ef i’r cyfarfod neu fod yn bresennol ynddo ar ei ran.

## **Eiriolaeth**

* 1. Dylid cynnig eiriolwr i’r plentyn/person ifanc. Os yw’r plentyn/person ifanc wedi cael ei fasnachu, yna dylid cynnig Gwarcheidwad Masnachu Plant Annibynnol (ICTG).

## **Cyfarfodydd Rhwydwaith Teulu/Cynadleddau Grŵp Teulu**

* 1. Ym mhob achos lle nodwyd camfanteisio ar blant, dylid ystyried cynnal Cyfarfod Rhwydwaith Teulu/Cynhadledd Grŵp Teulu yn dilyn y cyfarfod cychwynnol ar gamfanteisio ar blant a dylid cynnwys yr holl aelodau o’r teulu a nodwyd gyda chymorth y gweithiwr cymdeithasol dynodedig. Wedyn dylid ystyried cynnal cyfarfodydd pellach yn rhan o’r ymyriad a gychwynnwyd er mwyn cael help i bennu mesurau diogelu, cryfderau a meysydd lle mae angen mwy o gymorth.

## **Parhad y Gwaith**

* 1. Mae effeithiau’r cam-drin, a’r cysylltiadau ag unigolion neu gyd-destunau camdriniol, yn gallu arwain at ganlyniadau niweidiol yn y tymor hir. Er mwyn dad-wneud y cysylltiadau hyn a delio ag effeithiau o’r fath, bydd angen buddsoddi mewn dioddefwyr yn y tymor hir. Nid yw’r broses ymadfer yn un llinol bob amser felly bydd angen i ni ddangos i blant a phobl ifanc a gafodd eu cam-drin fel hyn ein bod wedi ymrwymo i ddarparu cymorth parhaus iddynt. Lle mae plant a phobl ifanc yn cael eu monitro o dan y protocol a phroses camfanteisio ar blant, dylid eu cynorthwyo a’u monitro dros gyfnod sy’n cwrdd â’u hanghenion ac sydd hefyd yn dangos i ymarferwyr ac i’r teulu fod diogelwch a newid wedi parhau dros y cyfnod a gytunwyd.
	2. Os bydd pryderon o hyd ar ôl ymyrryd dros gyfnod priodol, yna bydd angen cyfeirio achos y plentyn/person ifanc i sylw’r Rheolwr Tîm/Prif Swyddog er mwyn ystyried camau gweithredu. Byddai adolygiad amlasiantaeth rhwng cymheiriaid yn gallu bod yn fecanwaith priodol i bennu ffyrdd newydd o weithredu.

## **Proses Adolygu**

* 1. Dylid adolygu achosion o gamfanteisio ar blant yn unol â Gweithdrefnau Diogelu Cymru. Ni ddylid cynnal cyfarfodydd strategaeth yn lle cyfarfodydd Plentyn sydd ag Angen Gofal a Chymorth na chyfarfodydd Grŵp Craidd.

## **Masnachu Plant**

25.1. Lle mae plentyn wedi cael ei fasnachu, mae’n hollbwysig bod unrhyw gamau diogelu a gymerir ar y pryd yn rhai sy’n gyson â Gweithdrefnau Diogelu Cymru a’r canllaw ymarfer cysylltiedig (Diogelu plant a all fod wedi’u masnachu). Os nodwyd bod plentyn yn un sydd wedi’i fasnachu, neu’n wynebu’r risg o fasnachu, yna dylid cynnal cyfarfod strategaeth amlasiantaeth o dan gadeiryddiaeth un o’r rheolwyr gwasanaethau cymdeithasol. Yn y cyfarfod hwn, rhaid ystyried llenwi ffurflen atgyfeirio’r Mecanwaith Atgyfeirio Cenedlaethol (NRM) yn unol â Deddf Caethwasiaeth Fodern 2015. Dylid hysbysu’r Prif Swyddog a/neu Reolwr Tîm am y cyfarfodydd hyn a dylent gyfrannu i’r cyfarfodydd hyn lle bo’n briodol.

## **Ymchwiliadau Troseddol**

* 1. **Dealltwriaeth o’r effaith o ddod i gysylltiad â phrosesau cyfiawnder troseddol a darparu cymorth mewn perthynas â hyn**:
	2. Mae plant a phobl ifanc yn nodi’n aml ei bod yn anodd ymwneud â phrosesau cyfiawnder troseddol, a bod hyn yn gallu peri trawma, gan dynnu sylw at yr angen am gymorth penodol mewn perthynas â hyn. Mae angen cymorth o’r fath yn ystod y broses ac ar ei hôl, pan fydd pobl ifanc a’u teuluoedd yn gallu teimlo’n agored iawn i niwed a’u bod wedi’u hynysu, a gallant deimlo’n rhwystredig iawn a’u bod wedi cael cam yn ei sgil.

27.3. **Mae nifer o orchmynion y gellir eu sicrhau hefyd:**

1. **Hysbysiad Rhybuddio Herwgydio Plant (CAWN)**: gellir cael yr hysbysiad hwn gan yr heddlu a’i ddefnyddio ar gyfer unigolion dros 18 oed i roi gwybod iddynt (a chofnodi eu bod wedi’u hysbysu) na chaniateir iddynt ymwneud neu gysylltu â phlentyn a enwir (dan 16 oed, neu dan 18 oed os yw mewn gofal). Lle mae sail dros roi CAWN, mae’n bosibl y bydd yr heddlu am ystyried unrhyw sail dros arestio.
2. **Gorchymyn Atal Niwed Rhywiol (SHPO):** gellir gwneud cais am y gorchymyn hwn gan yr heddlu neu’r Asiantaeth Troseddu Cenedlaethol.
3. **Gorchymyn Risg Rywiol (SRO):** gellir gwneud cais am y gorchymyn hwn hefyd gan yr heddlu neu’r Asiantaeth Troseddu Cenedlaethol. Mae hwn yn debyg i’r Gorchymyn Atal Niwed Rhywiol, a gall gynnwys cyfyngiadau tebyg, ond **nid oes gofyniad i’r unigolyn fod wedi cael euogfarn neu rybudd.**
4. Lle mae pryderon bod plentyn wedi’i fasnachu yn rhan o’r camfanteisio ar y plentyn (gall hyn gynnwys ei symud o un ardal i’r llall o fewn ffiniau Castell-nedd, Port Talbot ac Abertawe), gellir hefyd ystyried cael **Gorchymyn Atal Caethwasiaeth a Masnachu (STPO)** a **Gorchymyn Risg Caethwasiaeth a Masnachu (STRO)**. Gellir gwneud cais am STPOs a STROs gan yr heddlu, yr Asiantaeth Troseddu Cenedlaethol neu swyddog mewnfudo. Cyflwynwyd y rhain o dan *Ddeddf Caethwasiaeth Fodern* *2015.*

## **Mesurau Tarfu**

* 1. Mae tarfu ar gyswllt rhwng y dioddefwr a’r cyflawnwr yn elfen hanfodol mewn ymateb cynhwysfawr i gamfanteisio ar blant ac mae’n arbennig o fuddiol lle na ellir sicrhau euogfarn am droseddu. Gellir defnyddio nifer o wahanol fesurau tarfu i gau lleoliadau lle gall cam-drin ddigwydd, i gyfyngu ar y cyswllt rhwng y dioddefwr a’r cyflawnwr neu i roi mesurau eraill ar waith i reoli ymddygiad yr un dan amheuaeth os na ellir ei erlyn am drosedd.
	2. Dylid ystyried defnyddio’r pecyn cymorth Tarfu a gyhoeddwyd gan y Swyddfa Gartref yn ogystal â dulliau tarfu eraill.

<https://assets.publishing.service.gov.uk/government/uploads/system/uploads/attachment_data/file/794554/6.5120_Child_exploitation_disruption_toolkit.pdf>

## **Cwblhau Prosesau**

* 1. Er mwyn cwblhau prosesau, mae angen cynnal cyfarfod amlasiantaeth o dan oruchwyliaeth rheolwr Gwasanaethau Cymdeithasol.

## **Llywodraethu**

* Bydd y llywodraethu a’r oruchwyliaeth gyffredinol yn gyfrifoldeb i uwch-reolwyr drwy’r Prif Swyddog dros Ddiogelu. Bydd Rheolwyr ac Arweinwyr yn y Gwasanaethau Cymdeithasol yn parhau’n gyfrifol am yr oruchwyliaeth a phenderfyniadau o ddydd i ddydd ac am reoli achosion.
* Dylai’r uwch-reolwr perthnasol lunio adroddiad a throsolwg blynyddol ar Gamfanteisio a dylai hyn fod yn rhan o Fframwaith Sicrhau Ansawdd cyffredinol y gwasanaethau.

## **Adrodd, Archwilio a Dadansoddi Gwybodaeth**

* 1. Dylid ystyried sut y gellir categoreiddio achosion penodol er mwyn sicrhau bod camfanteisio ar blant yn cael ei ganfod yn gynnar a hefyd fod amgylchiadau mwy arwyddocaol yn cael eu hystyried ac yn cael sylw ar y lefel briodol o fewn continwwm Hackett.

<https://learning.nspcc.org.uk/research-resources/2019/harmful-sexual-behaviour-framework/>

* 1. Dylid trefnu bod adroddiad misol ar gael i uwch-reolwyr am niferoedd a chategorïau risg yr holl achosion camfanteisio ar blant. Gellir defnyddio’r adroddiadau hyn wedyn i ddarparu adroddiadau rheolaidd am wybodaeth a sicrwydd i’r Bwrdd Diogelu.
	2. Dylai’r uwch-reolwr perthnasol lunio adroddiad a throsolwg blynyddol ar gamfanteisio ar blant a dylai hyn fod yn rhan o adroddiad blynyddol i’r Bwrdd Diogelu.
	3. Dylid cynnal archwiliad amlasiantaeth chwarterol o’r holl achosion camfanteisio ar blant gan ddefnyddio offeryn archwilio a gytunwyd. Diben yr archwiliad hwn fydd adolygu ansawdd yr ymarfer, trothwyon, effaith ymyriadau a nodi unrhyw themâu allweddol o ran ymarfer a hefyd o ran ffactorau risg a nodwyd.
	4. Dylid nodi themâu ac unrhyw grwpiau neu leoliadau penodol a’u rhannu â’r heddlu ac asiantaethau partneriaid er mwyn sicrhau bod modd cymryd y camau sydd eu hangen i dargedu’r mannau a’r meysydd hyn.
	5. Bydd y camau i gasglu a dadansoddi data mewn perthynas â Chamfanteisio ac effaith y cymorth a ddarperir yn cael eu cynnwys yn y Fframwaith Sicrhau Ansawdd.

## **Hyfforddi**

* 1. Darperir hyfforddiant arbenigol penodol ar Gamfanteisio gan Fwrdd Diogelu Gorllewin Morgannwg neu adrannau hyfforddi Awdurdodau Lleol a fydd yn ymdrin â phrif feysydd Camfanteisio, dulliau o gynorthwyo pobl sy’n wynebu risg o Gamfanteisio a’u teuluoedd, a diogelu pobl ifanc sy’n wynebu risg o Gamfanteisio.
	2. Nid yw hyfforddiant yn ddigon ar ei ben ei hun i sicrhau gweithlu medrus a hyderus, a dylid ei ategu drwy:
* Ddarparu cyfleoedd i ddysgu gan ymarferwyr eraill – er enghraifft, cysgodi gwaith, rhannu gwaith ac arsylwi ar gydweithwyr.
* Goruchwyliaeth barhaus o ansawdd da.
* Canolbwyntio ar ymarfer myfyriol er mwyn helpu ymarferwyr i ymdrin â gwaith cymhleth.
* Cydnabod yr effaith emosiynol y mae gwaith o’r fath yn gallu ei chael ar ymarferwyr, a’r gallu i gael cymorth i ddelio â hyn.
* Hyfforddi sefydliadau gwirfoddol y Trydydd Sector
* Hyfforddi yn y sector preifat – nodi meysydd allweddol ar gyfer **cynnig hyfforddiant** yn y sector hwn, e.e. gyrwyr tacsis, gwestai lleol, canolfannau manwerthu.

# **Rhan 2 – Pontio i Fyd Oedolion**

* 1. Mae’r protocol hwn yn disgrifio’r llwybr a gytunwyd yng Ngorllewin Morgannwg rhwng Gwasanaethau Plant a Gwasanaethau Oedolion ar gyfer adnabod, ymateb a lleihau risg i bobl lle mae camfanteisio wedi bod yn fater o bwys yn eu bywydau.
	2. Ceir risgiau ychwanegol i oedolion ifanc sydd wedi profi camfanteisio ar blant, a’r rhain yn cynnwys: anawsterau iechyd meddwl, ymddygiadau troseddol, camddefnydd o alcohol a chyffuriau, cam-drin domestig ac ymwneud gan wasanaethau gofal cymdeithasol â’u plant eu hunain. Dangoswyd bod cysylltiad pendant rhwng cam-drin domestig a chamfanteisio a bod pobl ifanc yn gallu bod yn ddioddefwyr yn ogystal â chyflawnwyr. Felly mae angen sicrhau bod cymorth a gwasanaethau ar gael yn barhaus i’r bobl ifanc hynny sydd wedi profi camfanteisio ar blant, ond sydd bellach yn 18 mlwydd oed neu’n hŷn. Mae’n hollbwysig na fydd y plant hyn, wrth bontio i fyd oedolion, yn methu â pharhau i dderbyn y cymorth a’r amddiffyniad a all fod eu hangen arnynt.
	3. Mae pobl o bob oed yn gallu bod yn agored i’r perygl o gamfanteisio. Y ffaith bod y dioddefwr honedig yn agored i niwed (oherwydd oed, anabledd, salwch, profiadau bywyd gwael, profi cam-drin o’r blaen, ynysigrwydd) sy’n bwysig, nid ei oed yn unig. Mae bechgyn a dynion yr un mor debygol o gael eu targedu fel dioddefwyr camfanteisio gan gyflawnwyr.
	4. Bydd pobl ifanc ac oedolion yn cael eu denu ac yn profi camfanteisio mewn llawer o ffyrdd gwahanol, e.e. ar-lein, ar y stryd, mewn gangiau, yn y diwydiant hamdden, drwy grefydd, gan rai mewn swyddi o awdurdod, gan bobl enwog, mewn perthnasoedd. Gall cyflawnwyr gydweithio mewn grwpiau, neu gallant weithio ar eu pen eu hunain. Y thema gyffredin yn yr holl achosion yw anghydbwysedd grym a’r rheolaeth dros y dioddefwyr.
	5. Gall dioddefwyr fod heb alluedd i gydsynio (gweler Atodiad 1) neu gallent gael eu bygwth neu eu gorfodi i gael rhyw. Mae’n bosibl y bydd y broses o feithrin perthynas amhriodol wedi peri i’r dioddefwr fod mor ddibynnol ar y cyflawnwr neu gyflawnwyr honedig fel ei fod yn gweld y camfanteisio yn rhan o rywbeth y mae’n gorfod ei wneud er mwyn cael byw.
	6. Mae ymchwiliadau wedi dangos bod gwasanaethau wedi methu â darparu gwaith therapiwtig tymor hir ar gyfer rhai sydd wedi profi camfanteisio rhywiol ar blant. Mae’r Adroddiadau canlynol yn dangos tystiolaeth o hyn: *‘If it’s not better it’s not the end: Inquiry into Child Sexual Exploitation and Gangs and Groups: one year on*.’ – Sue Berelowitz et al (2015); ‘*Real Voices: Child Sexual Exploitation in Greater Manchester: An Independent Review’* gan Ann Coffey AS (2014*); ‘Report of Inspection of Rotherham Metropolitan Borough Council’ –* Louise Casey (Chwefror 2015).
	7. Felly mae’n hollbwysig na fydd y cyfnod o bontio gan y plant hyn i fyd oedolion yn peri iddynt fethu â chael y cymorth a’r amddiffyniad y gall fod eu hangen arnynt o hyd.
	8. Rydym yn cydnabod y byddai’r oedolion ifanc hyn yn gallu gwrthod ymyriadau pellach gan wasanaethau, a dylid cofnodi hyn ar Gofnod y Person Ifanc. Lle mae cymorth yn cael ei dderbyn, gallai hyn ddigwydd drwy dynnu sylw’r person ifanc at wasanaethau ychwanegol (i ddelio â’r materion a ddisgrifiwyd uchod), drwy ei gynghori a’i gynorthwyo i gael gafael ar gymorth, drwy driniaeth a/neu wasanaethau therapiwtig (e.e. New Pathways, y gwasanaeth Cynghorwyr Annibynnol ar Gam-drin Domestig (IDVA) a Barnardo’s) ac mewn rhai achosion prin drwy gyd-drefnu pecyn gofal a chymorth.
	9. Lle mae cynllun gofal a chymorth neu gynllun amddiffyn gofal a chymorth wedi’i wneud ar gyfer y plentyn neu berson ifanc, bydd hwn yn parhau yn ôl yr angen tan ben blwydd y plentyn yn 18 oed. Fodd bynnag, y disgwyl yw, lle mae’r Gweithiwr Cymdeithasol dynodedig wedi asesu (drwy gwblhau asesiad sengl) ac ar ôl cael cytundeb gan y plentyn, rhiant ac aelodau o’r Grŵp Craidd/Cyfarfod Gofal a Chymorth, fod angen parhau i ymyrryd a darparu cymorth, yna rhaid ystyried atgyfeirio’r achos i wasanaethau Diogelu/Gofal Cymdeithasol Oedolion.
	10. Dylid atgyfeirio’r achos i wasanaethau Diogelu/Gofal Cymdeithasol Oedolion cyn i’r plentyn gyrraedd 17 flwydd oed (dim hwyrach na 17 flwydd a hanner os oes modd). Dylai’r atgyfeiriad gynnwys y wybodaeth berthnasol ddiweddaraf, er enghraifft, asesiadau, cynlluniau, cronolegau etc. Bydd y Gweithiwr Cymdeithasol dynodedig yn gyfrifol wedyn am gwblhau’r asesiad perthnasol cyn i’r person ifanc gyrraedd 18 oed.
	11. Lle mae cynllun wedi’i wneud ar gyfer y plentyn yn ymwneud â chamfanteisio, bydd yr angen i gynnwys gwasanaethau Diogelu/Gofal Cymdeithasol Oedolion yn cael ei ystyried yn y Gynhadledd / Adolygiad cyntaf ar ôl pen blwydd y plentyn yn 17 oed. Os bydd angen, gwneir argymhelliad yn y Cynllun ar gyfer atgyfeirio fel a ddisgrifiwyd uchod o fewn cyfnod priodol, a rhaid cynnwys y gweithiwr a enwyd mewn gwasanaethau Diogelu/Gofal Cymdeithasol Oedolion a’i wahodd i gyfarfodydd y Grŵp Craidd a Chynadleddau Adolygu.
	12. Lle mae plentyn wedi profi niwed mewn cysylltiad â chamfanteisio, neu lle amheuir ei fod yn wynebu risg o gamfanteisio, byddai gwasanaethau Diogelu /Gofal Cymdeithasol Oedolion yn derbyn atgyfeiriad. Y disgwyl yw y bydd y Gweithiwr Cymdeithasol Oedolion yn dod yn rhan o Grŵp Craidd y Grŵp Plentyn ag Angen Gofal a Chymorth wrth agosáu at ben blwydd y plentyn yn 18 oed. Rhaid cofnodi ar gofnod y plentyn fod cais wedi’i wneud i wasanaethau Diogelu/Gofal Cymdeithasol Oedolion am gymorth parhaus.
	13. Bydd angen i’r Gweithiwr Cymdeithasol Oedolion ddechrau gweithio mewn cysylltiad â’r plentyn a’r cynllun o leiaf 3 mis cyn i’r plentyn droi’n 18 oed.

33.14. Ar ôl troi’n 18 oed, os bydd pryderon o ran diogelu yn parhau neu’n cael eu nodi, yna rhaid gwneud atgyfeiriad ar gyfer diogelu. Bydd rhai pobl ifanc na fyddant yn dod o dan yr elfen gofal a chymorth yn Neddf Gwasanaethau Cymdeithasol a Llesiant (Cymru) 2014; fodd bynnag, mae Rhan 7, Adran 126 o’r Ddeddf yn rhoi’r Awdurdod Lleol o dan ddyletswydd i wneud ymholiadau o ran diogelu os byddai hynny’n cynnal lles y person ifanc ac yn atal cam-drin pellach.

33.15. Ar ôl troi’n 18 oed, y disgwyl yw, lle mae Gwasanaethau Plant wedi bod yn gysylltiedig â’r achos, y byddant yn parhau i gymryd rhan i gynorthwyo’r person ifanc yn y cyfnod pontio.

33.16. Derbynnir ei bod yn bosibl y bydd nifer o bobl ifanc a atgyfeiriwyd i wasanaethau Diogelu/Gofal Cymdeithasol Oedolion a fydd wedyn yn gwrthod derbyn Gofal Cymdeithasol Oedolion. Fodd bynnag, ni ddylid dehongli’r gwrthodiad i ymgysylltu fel arwydd bod y risg wedi’i dileu. Lle bo modd, dylid darparu manylion i’r person ifanc ynghylch sut y gallai ei atgyfeirio ei hun yn y dyfodol os bydd yn newid ei feddwl. Bydd amgylchiadau eraill lle penderfynir, ar ôl ystyried ac asesu’r achos gan wasanaethau Diogelu/Gofal Cymdeithasol Oedolion, mai’r ffordd fwyaf priodol i ddarparu cymorth fydd atgyfeirio ymlaen i’r Gwasanaeth IDVA, BAWSO, New Pathways neu Barnardo’s i gael rhagor o gymorth therapiwtig.

33.17. Os bydd plentyn wedi bod yn derbyn gofal gan yr Awdurdod Lleol, bydd Cynghorydd Personol Dynodedig (YPA) ar ei gyfer nes bydd yn cyrraedd 21 oed o leiaf (neu 25 oed os yw’n aros mewn addysg amser llawn). Awgrymir y dylai gadw cyfrifoldeb “gweithiwr allweddol”. Er hynny, dylid gwneud atgyfeiriad i wasanaethau Diogelu/Gofal Cymdeithasol Oedolion pan fydd y person ifanc yn cyrraedd 17 oed yn unol â’r broses uchod.

# **Rhan 3 – Camfanteisio ar Oedolion**

* 1. Camfanteisio yw cam-drin, dylanwadu neu gamddefnyddio grym a rheolaeth dros berson arall yn fwriadol. Mae’n golygu manteisio ar berson arall neu ar sefyllfa a hynny, gan amlaf, er elw personol. Ceir llawer math o gamfanteisio a gall y risg fod yn fwy yn ôl nodweddion personol y dioddefwr neu amgylchiadau ei fywyd.
	2. Ystyriaethau ar gyfer Pobl Ifanc sy’n troi’n 18 oed y nodwyd eu bod yn wynebu risg o Gamfanteisio ar Blant

34.3. Mae canllawiau’r Llys Gwarchod yn nodi pedwar maes allweddol i’w hystyried wrth asesu galluedd yr unigolyn i gydsynio i berthynas rywiol.

1. A yw’r person yn deall ei fod yn gallu dewis a’i fod yn gallu gwrthod yr ymgais i’w ddenu gan rywun arall? Sylwer – mewn sefyllfaoedd lle ceir camfanteisio rhywiol ar rywun, mae’n bosibl y bydd yr ymddygiadau camdriniol wedi’u normaleiddio ac na fydd yr unigolyn yn deall ei fod yn gallu gwrthod. Fel aseswyr, mae’n bosibl y bydd angen i chi edrych yn fanwl ar beth mae gwrthod cydsynio yn ei olygu a sut y gall y person wireddu ei wrthodiad i gydsynio i weithred rywiol.
2. A yw’r person yn deall mecaneg y weithred rywiol?
3. A yw’r person yn deall y risgiau a’r canlyniadau o gymryd rhan mewn gweithgareddau rhywiol, yn cynnwys beichiogrwydd a heintiau a drosglwyddir yn rhywiol?
4. A yw’r person yn deall bod modd lleihau’r risgiau i’w iechyd drwy ddefnyddio dull atal cenhedlu priodol?

34.4. Mae’r achosion canlynol yn darparu gwybodaeth ddefnyddiol a chyd-destunol ar gyfer asesu ac ar y materion dan sylw. Gallwch ddod o hyd iddynt drwy roi enw’r achos yn Google.

* A Local Authority v KA & MA & RN [2016] EWHC 661.

Mae’r achos hwn yn ddyfarniad ynghylch a oedd dyn 29 mlwydd oed ag anableddau dysgu, KA, heb alluedd i wneud penderfyniadau ynghylch perthnasoedd rhywiol a phriodas

* Derbyshire CC v AC, EC & LC [2014] EWCOP 38

Mae’r achos hwn yn ymwneud ag unigolyn a oedd ag anabledd dysgu sylweddol a’i allu i gydsynio i gael perthynas rywiol â dyn a oedd wedi cael euogfarnau am ymosod a gwir niwed corfforol yn erbyn partner blaenorol

34.5. Lle mae angen, dylech hefyd asesu galluedd yr unigolyn (gweler Atodiad 1) mewn perthynas â’i ddealltwriaeth o unrhyw risgiau y gallai eu hwynebu, er enghraifft, risgiau wrth gwrdd â rhywun y mae wedi cwrdd ag ef ar-lein neu’r risgiau o rannu llun rhywiol neu lun noeth ohono’i hun â rhywun ar-lein.

## **Galluedd**

35.1. Mae Deddf Galluedd Meddyliol 2005 yn gymwys i unrhyw un sy’n 16 mlwydd oed neu’n hŷn. Mae’r Ddeddf Galluedd Meddyliol yn darparu fframwaith cyfreithiol ar gyfer gweithredu a phenderfynu ar ran unigolion sydd heb alluedd meddyliol i wneud penderfyniadau penodol drostynt eu hunain. Mae’r Cod Ymarfer yn darparu arweiniad i unrhyw un sy’n gweithio gydag oedolion, a/neu’n gofalu amdanynt, a all fod heb alluedd i wneud penderfyniadau penodol.

<https://www.gov.uk/government/publications/mental-capacity-act-code-of-practice#:~:text=The%20Mental%20Capacity%20Act%202005%20(%20MCA%20)%20says%20certain%20people%20must,by%20the%20Court%20of%20Protection>

* 1. Wrth asesu’r galluedd sydd gan rywun i wneud penderfyniad drosto’i hun, dylid defnyddio’r prawf galluedd dau gam.
	2. A oes nam neu amhariad yng ngweithrediad meddwl neu ymennydd yr unigolyn, neu a oes rhyw fath o amhariad yn effeithio ar y ffordd y mae ei feddwl neu ymennydd yn gweithio? (Nid oes gwahaniaeth pa un a yw’r nam neu amhariad yn un parhaol neu dros dro.)
	3. Os oes, a yw’r unigolyn heb allu i wneud y penderfyniad dan sylw ar yr amser y mae angen ei wneud oherwydd y nam neu amhariad yng ngweithrediad y meddwl neu’r ymennydd? – Y prawf dau gam yw’r un hen ac mae angen ei ddiweddaru i’r un newydd. Cadarnhawyd hyn gan yr Arglwydd Stephens yn achos A local authority v JB & another ]2021] UKSC 52.

<https://www.supremecourt.uk/cases/docs/uksc-2020-0133-judgment.pdf>

(1) A yw’r unigolyn yn gallu gwneud penderfyniad? Os nad yw:

(2) A oes nam neu amhariad yng ngweithrediad meddwl neu ymennydd yr unigolyn ac a yw anallu’r unigolyn i wneud y penderfyniad yn ganlyniad i’r nam neu amhariad a nodwyd?

* 1. Mae Deddf Galluedd Meddyliol 2005 yn pennu dull statudol ar gyfer asesu a yw’r person heb alluedd i wneud penderfyniad penodol ar amser penodol. Y prawf yw a oes gallu gan yr unigolyn i wneud y canlynol:

• Deall y wybodaeth sy’n berthnasol i’r penderfyniad

• Cofio’r wybodaeth

• Defnyddio neu bwyso a mesur y wybodaeth honno yn rhan o’r broses o wneud y penderfyniad

• Rhoi gwybod am y penderfyniad

39 Essex Chambers – Mental Capacity Guidance:

<https://www.39essex.com/information-hub/mental-capacity-resource-centre/mental-capacity-resources/mental-capacity-guidance>

* 1. Os yw rhywun sy’n 16 oed neu’n hŷn sydd heb alluedd i gydsynio i berthynas rywiol a/neu i gysylltu neu ddefnyddio cyfryngau cymdeithasol neu ffôn symudol a bod angen i chi gyfyngu ei allu i gysylltu a gohebu ag eraill, gall hyn fod yn groes i’w Hawliau Erthygl 8. Mae Erthygl 8 o’r Confensiwn Ewropeaidd ar Hawliau Dynol yn cynnwys ‘Yr hawl i barch at fywyd preifat a theuluol, y cartref a gohebiaeth’. Hawl amodol yw hon a gellir ei chyfyngu mewn rhai amgylchiadau. Os ydych yn gwneud penderfyniad er lles pennaf i gyfyngu hawliau Erthygl 8 yr unigolyn, dylech ofyn am gyngor cyfreithiol gan ei bod yn bosibl y bydd angen gwneud cais i’r Llys Gwarchod. Mae rhai penderfyniadau wedi’u heithrio ac ni ellir byth eu gwneud ar ran rhywun, er enghraifft, cydsynio i briodas neu bartneriaeth sifil, cydsynio i gael perthynas rywiol, ysgaru, gwneud gorchymyn mabwysiadu a hawliau pleidleisio.

Mae manylion am y gyfraith achosion ddiweddaraf mewn perthynas â Deddf Galluedd Meddyliol 2005 ar gael yma:

<https://www.edgetraining.org.uk/_files/ugd/b99741_579911d6e6c14e7e858e6763fbc931ef.pdf>

* 1. Os yw unigolyn sy’n 16 oed neu’n hŷn yn profi gorfodaeth neu ddylanwad amhriodol, neu wedi’i amddifadu am reswm arall o’r galluedd i wneud y penderfyniad perthnasol a bod angen cyfyngu arno, dylech ofyn am gyngor cyfreithiol gan ei bod yn bosibl y bydd angen gwneud cais i’r Uchel Lys o dan yr Awdurdodaeth Gynhenid.

 <https://www.39essex.com/sites/default/files/Mental-Capacity-Guidance-Note-Inherent-Jurisdiction-November-2020.pdf>

35.8. Amddifadu o Ryddid mewn perthynas â’r rheini sydd o dan 18 oed ac awdurdodaeth gynhenid y llys

Ar brydiau, gall fod yn ofynnol amddifadu rhywun o dan 18 oed o’i ryddid er mwyn ei amddiffyn rhag niwed. Mewn achosion o’r fath, gall yr Awdurdod Lleol apelio at awdurdodaeth gynhenid yr Uchel Lys a defnyddio hyn mewn perthynas â:

1. Y plant hynny sydd o dan 16 oed, sy’n destun Gorchymyn Gofal Interim (ICO) / Gorchymyn Gofal (CO) ac sydd heb gymhwysedd Gillick i gydsynio i gynlluniau gofal sy’n golygu eu hamddifadu o’u rhyddid.

2. O ran plant sy’n 16/17 flwydd oed sydd â galluedd – gellir gwneud y gorchmynion hyn ar y sail eu bod yn derbyn gofal (o dan ICO, CO neu wedi’u lletya o dan adran 20(3) o’r Ddeddf Plant) ac yn bodloni’r meini prawf ar gyfer gorchymyn llety diogel ond bod caniatâd wedi’i roi oherwydd diffyg lleoliadau addas i ganiatáu i’r plant dderbyn gofal diogel o dan drefniant sydd heb ei reoleiddio. Mae’r llys wedi caniatáu gorchmynion o’r mathau hyn hefyd er mwyn hwyluso camu i fyny/camu i lawr ym maes gorchmynion llety diogel (lle mae’r meini prawf fel a ganlyn: 1. Hanes o ffoi ac yn debygol o ffoi o unrhyw fath arall o lety ac yn debygol o brofi niwed sylweddol A/NEU 2. Os cedwir ef mewn unrhyw fath arall o lety lle mae’n debygol o’i anafu ei hun neu eraill) <https://www.researchinpractice.org.uk/media/4753/joint_deprivation-of-liberty-and-young-people_web.pdf>

* 1. Dylid nodi bod y Bil Galluedd Meddyliol (Diwygio) yn mynd drwy’r Senedd ar adeg ysgrifennu hyn. Bydd y bil hwn, pan gaiff ei weithredu, yn disodli’r Trefniadau Diogelu wrth Amddifadu o Ryddid (DoLS) ac yn rhoi Diogeliadau Amddiffyn Rhyddid yn eu lle. Bydd Cod Ymarfer newydd hefyd a fydd yn God Ymarfer ar y cyd ar gyfer y Ddeddf Galluedd Meddyliol a Diogeliadau Amddiffyn Rhyddid.

<https://www.gov.uk/government/collections/mental-capacity-amendment-act-2019-liberty-protection-safeguards-lps>

## **Cydsynio ar gyfer Atgyfeirio / Cymorth**

* 1. Dylid bob amser ofyn am gydsyniad oni bai y byddai ceisio cydsyniad yn rhoi’r person mewn perygl agos o gael niwed difrifol neu os credwch fod trosedd ddifrifol wedi’i chyflawni.
	2. Gellir cael achlysuron lle bernir y byddai gwrthod cydsyniad yn rhoi’r person neu bobl eraill mewn perygl o gael niwed sylweddol neu’n tanseilio’r gallu i atal, darganfod neu erlyn am drosedd ddifrifol. Yn yr amgylchiadau hyn, y disgwyl yw y byddai’r gwrthodiad i gydsynio yn cael ei ystyried yn llai pwysig ac y byddai gwybodaeth yn cael ei rhannu. Lle na roddwyd cydsyniad, cofnodir hyn hefyd ynghyd â’r rhesymau dros rannu’r wybodaeth .
	3. Rhaid cael rheswm cymesur dros beidio â gofyn am gydsyniad a rhaid i’r person sy’n gwneud y penderfyniad hwn geisio pwyso a mesur y ddyletswydd gyfreithiol bwysig i ofyn am gydsyniad a’r niwed y gellid ei achosi drwy rannu’r wybodaeth fel a fwriedir ar y naill law ac ar y llaw arall a ellid achosi (neu beidio ag atal) unrhyw newid ac, os gellid, pa faint a pha fath o niwed drwy ofyn am gydsyniad.
	4. Wrth ofyn am gydsyniad, dylech sicrhau bod y person yn deall ei fod yn cydsynio i wybodaeth gael ei rhannu â gwasanaethau eraill lle credir bod hynny’n briodol. Hefyd y gellir rhannu gwybodaeth heb gydsyniad os cyrhaeddir trothwyon priodol.

## **Camfanteisio Rhywiol ar Oedolion**

* 1. **Arfer Da** – Mae angen i aseswyr sicrhau eu bod wedi cael hanes diweddar y person, manylion am ei batrymau ymddygiad, ei ffordd o fyw, ystyriaethau perthnasol o ran risg ac unrhyw wybodaeth a chymorth y mae wedi’i gael mewn perthynas â’r penderfyniad sy’n cael ei asesu. – Pa adeg o’r dydd / pa leoliad sydd orau i drafod y penderfyniad? Y ffordd orau i’r person gyfathrebu. A fydd o gymorth i rywun arall fod yn bresennol neu beidio?
	2. **Gorfodi** – Mae’n bwysig ymchwilio i’r posibilrwydd bod y person yn cael ei orfodi h.y. bod yr unigolyn yn cael ei gymell i weithredu gan rywun arall drwy ddefnyddio grym corfforol neu fygythiad i achosi anaf corfforol difrifol neu farwolaeth ar y pryd.
	3. Un ffordd i edrych ar orfodaeth yw gofyn a ofynnwyd neu a ddywedwyd wrth y person am wneud rhywbeth roedd yn anghyfforddus/anhapus yn eich gylch yn rhywiol neu a yw wedi gwneud rhywbeth o’r fath.
	4. **Galluedd a Chydsyniad** – Mae cydsynio i berthynas rywiol yn benderfyniad ‘esemptio’ o dan Ddeddf Galluedd Meddyliol, felly er y gallwch asesu galluedd y person, ni ellir gwneud penderfyniad ‘er lles pennaf’ i gydsynio i berthynas rywiol.
	5. Bydd person yn cydsynio os yw’n cytuno drwy ddewis neu os oes rhyddid a galluedd ganddo i wneud y dewis hwnnw (Deddf Troseddau Rhywiol 2003).
	6. Mae asesu a oes galluedd gan y person i gydsynio ar sail gwybodaeth i weithgarwch rhywiol yn fater hollbwysig.
	7. Mae’n werth nodi nad yw cam-drin a chamfanteisio rhywiol yn gorffen yn 65 oed a’i bod yn hollbwysig ystyried anghenion oedolion hŷn a’r henoed.

## **Ymddygiad Rhywiol Niweidiol**

* 1. Fel arfer bydd oedolion sy’n amlygu ymddygiadau rhywiol niweidiol yn cael eu hystyried yn droseddwyr yn y lle cyntaf. Mae’n bwysig bod asiantaethau’n ystyried hanes yr unigolyn o ran unrhyw gam-drin neu gamfanteisio yn ystod plentyndod, unrhyw ffactorau sy’n peri bod yr oedolyn yn agored i niwed ac unrhyw faterion galluedd.

## **Caethwasiaeth Fodern/Masnachu Pobl**

* 1. Dylai’r holl staff gael eu hyfforddi ar fasnachu pobl a gwylio am arwyddion a dangosyddion ohono. Os bydd yr ymarferydd yn ansicr a ddylid ystyried atgyfeirio rhywun i wasanaethau cymdeithasol o dan y protocol masnachu pobl, gall ffonio’r tîm priodol i gael cyngor cychwynnol. Os nad yw enw a chyfeiriad y person yr amheuir ei fod wedi’i fasnachu yn hysbys i’r ymarferydd, fe’i cynghorir i roi gwybod am hyn i’r heddlu fel y gellir ymchwilio i weld pwy yw’r person hwnnw a ble y mae.
	2. Bydd Ymarferwyr Diogelu oedolion yn cofnodi’r wybodaeth, a elwir hefyd yn wybodaeth sgrinio. Bydd y manylion sylfaenol yn cynnwys, os oes modd, y set data craidd sylfaenol cenedlaethol sydd wedi’i nodi yng Nghod Ymarfer 3, Deddf Gwasanaethau Cymdeithasol a Llesiant 2014. Gall hyn gynnwys y canlynol:

• Enw, dyddiad geni a chyfeiriad yr unigolyn sydd wedi’i fasnachu ac unrhyw bersonau sy’n byw gydag ef. Gall y rhain gynnwys perthnasau, ffrindiau neu, yn achos plentyn, y gofalwr neu warcheidwad arall.

• Rhif ffôn neu ffordd arall i gysylltu

• Meddyg teulu

• Ethnigrwydd a chenedligrwydd

• Dewis iaith yn cynnwys unrhyw angen am gyfieithydd

• Rhywedd

• Galwedigaeth

• Unrhyw asesiadau blaenorol hysbys ar gyfer y person dan sylw

* 1. Bydd ymarferwyr yn cyflawni’r gwiriadau canlynol i ddilysu gwybodaeth:

• Gwirio’r cofrestriad gyda meddyg teulu er mwyn cadarnhau’r cyfeiriad

• Sgwrs gynghorol â’r heddlu i gael gwybod a oes unrhyw wybodaeth ychwanegol ar gael am yr oedolyn

• Gwiriad Fisâu a Mewnfudo y DU (UKVI) i ganfod unrhyw statws neu rybuddion mewnfudo.

• Cael gwybod a oes unrhyw faterion o ran llety neu’r hawl i gyllid cyhoeddus y mae angen eu hystyried

* 1. Unwaith y bydd y wybodaeth wedi’i chasglu, cynhelir trafodaeth rhwng y staff uwch. Gwneir penderfyniadau ar y canlynol:

• A oes angen asesiad gofal a chymorth cynhwysfawr

• A ddylid cychwyn prosesau oedolyn mewn perygl ar unwaith ac a ddylid cysylltu â’r bobl gysylltiedig neu eu hasesu cyn gwneud hyn

• A oes angen cymryd unrhyw gamau brys

• Disgwyliadau gan weithwyr proffesiynol eraill

* 1. Bydd y penderfyniad ar y camau nesaf yn cael ei gyfleu i’r partneriaid perthnasol a byddant hefyd yn hysbysu’r Prif Swyddog priodol dros ddiogelu am hyn.
	2. Mae’n bosibl na fydd angen cynnal asesiad gofal a chymorth cynhwysfawr ar gyfer oedolyn sydd wedi’i fasnachu am fod modd ei gynorthwyo drwy ddulliau eraill fel Fframwaith y Mecanwaith Atgyfeirio Cenedlaethol (NRM). Ystyrir dilyn prosesau oedolyn mewn perygl yn ôl y wybodaeth a gesglir. Bydd unrhyw benderfyniadau’n cael eu gwneud drwy gytuno â’r rheolwr a, lle bo angen, drwy gytuno â’r Prif Swyddog dros ddiogelu.

## **Fframwaith y Mecanwaith Atgyfeirio Cenedlaethol (NRM)**

* 1. Unwaith y bydd person wedi’i ddynodi’n un sydd wedi’i fasnachu, dylai ymarferwyr ddilyn proses yr NRM a throsglwyddo gwybodaeth am y person sydd wedi’i fasnachu drwy’r fframwaith hwn. Bydd yn bwysig gwneud atgyfeiriad i’r Gynhadledd Amlasiantaeth Asesu Risg (MARAC) ar Gaethwasiaeth Fodern/Masnachu Pobl unwaith y bydd wedi’i ddynodi. Dylid anfon gwybodaeth at y Cydgysylltydd MARAC Caethwasiaeth Fodern Ranbarthol, rhif ffôn: 02920 644633 (BAWSO).
	2. Yn achos oedolion, mater gwirfoddol yw atgyfeirio drwy’r fframwaith hwn a dim ond os bydd y dioddefwr dichonol yn rhoi caniatâd drwy lofnodi’r ffurflen atgyfeirio y gellir gwneud hyn. I lawrlwytho’r ffurflen atgyfeirio oedolyn, dilynwch y ddolen i’r wefan ganlynol:

[www.gov.uk/government/publications/human-trafficking-victims-referral-and-assessment-forms](http://www.gov.uk/government/publications/human-trafficking-victims-referral-and-assessment-forms)

* 1. Ar ôl llenwi’r ffurflenni NRM, anfonir pob un ohonynt i’r Uned Caethwasiaeth Fodern/Masnachu Pobl (MSHTU) yn y lle cyntaf. Wedyn bydd yr MSHTU yn penderfynu pa Awdurdod Cymwys a fydd yn delio â’r achos ac yn anfon y papurau ato os bydd angen.
	2. Ar ôl eu llenwi, dylid anfon y ffurflenni i MSHTU Competent Authority drwy’r e-bost yn nrm@nca.x.gsi.gov.uk  neu drwy ffacs i 0870 496 5534.
	3. Derbynnir y bydd y rhan fwyaf o bryderon ynghylch masnachu pobl yn cael eu codi gan y cyhoedd neu ymarferwyr. Fodd bynnag, gall oedolyn ofyn am help yn uniongyrchol gan wasanaethau statudol. Os bydd oedolyn neu ei deulu yn codi pryderon, yna gellir casglu’r wybodaeth gychwynnol oddi wrthynt yn uniongyrchol gan ddefnyddio cyfieithwyr ar y pryd os bydd angen.
	4. Bydd ymarferwyr yn gweithredu’n gyson ag arferion da drwy aros gyda’r bobl sydd wedi’u masnachu nes bydd y wybodaeth gychwynnol wedi’i chasglu a chynllun interim wedi’i roi ar waith. Os bydd oedolyn sydd â galluedd yn penderfynu gadael wrth gyflawni’r asesiad hwn, yna rhaid penderfynu a oes angen cysylltu â’r heddlu i helpu i ddiogelu’r person hwnnw.

## **‘Dyletswydd i Hysbysu’**

* 1. O 1 Tachwedd 2015, mae dyletswydd ar awdurdodau cyhoeddus penodedig i hysbysu’r Ysgrifennydd Gwladol am unrhyw unigolyn y maent yn dod ar ei draws yng Nghymru a Lloegr y maent yn credu ei fod yn ddioddefwr o ganlyniad i gaethwasiaeth neu fasnachu pobl a amheuir.
	2. Mae darpariaeth y ‘ddyletswydd i hysbysu’ wedi’i nodi yn Adran 52 o Ddeddf Caethwasiaeth Fodern 2015. Mae’r wybodaeth y mae’n rhaid ei darparu wedi’i phennu yn Rheoliadau Deddf Caethwasiaeth Fodern 2015 (Dyletswydd i Hysbysu) 2015.

[www.legislation.gov.uk/uksi/2015/1743/pdfs/uksi\_20151743\_en.pdf](http://www.legislation.gov.uk/uksi/2015/1743/pdfs/uksi_20151743_en.pdf)

* 1. Sut i hysbysu’r Swyddfa Gartref
	2. Lle mae unigolyn yn cael ei atgyfeirio i’r NRM, bydd y ffurflen atgyfeirio NRM yn ddigon ar ei phen ei hun i gwrdd â’r ddyletswydd i hysbysu.
	3. Lle na wneir atgyfeiriad i’r NRM, dylid llenwi’r ffurflen MS1 a’i hanfon i dutytonotify@homeoffice.gsi.gov.uk.
	4. Dylid darparu’r wybodaeth hon cyn gynted ag y gellir. Oni bai fod amgylchiadau eithriadol, dylid anfon y ffurflen MS1 i’r mewnflwch dyletswydd i hysbysu o fewn un mis ar ôl dod ar draws y dioddefwr.
	5. Dylid defnyddio’r ffurflen MS1 dim ond os yw’r oedolyn sy’n ddioddefwr dichonol yn dymuno aros yn ddienw ac nad yw am gael cymorth arbenigol (neu os nad ydych yn gallu cysylltu â’r dioddefwr dichonol ac nad ydych yn gwybod ei fanylion personol). Mae’r ffurflen MS1 ar gael ar wefan gov.uk.

[www.gov.uk/government/publications/duty-to-notify-the-home-office-of-potential-victims-of-modern-slavery](http://www.gov.uk/government/publications/duty-to-notify-the-home-office-of-potential-victims-of-modern-slavery)

**ATODIAD 1**

**RHESTR WIRIO ASESU GALLUEDD MEDDYLIOL**

**Enw’r unigolyn Man asesu**

**Dogfen adnabod Dyddiad geni Yn bresennol yn yr asesiad**

**Enw’r asesydd Dynodiad**

|  |  |
| --- | --- |
|  **TYSTIOLAETH** |  |
| **Byddai diffyg galluedd meddyliol yn gallu bod yn ganlyniad i nifer o amgylchiadau:** |
| Strôc |  |  |
| Problem iechyd meddwl bresennol |  |  |
| Anaf i’r ymennydd |  |  |
| Anabledd dysgu |  |  |
| Dryswch, syrthni neu anymwybyddiaeth o ganlyniad i salwch neu’r driniaeth ar ei gyfer |  |  |
| Ar ôl anesthetig neu dawelyddu |  |  |
| Camddefnyddio sylweddau |  |  |
| Camddefnyddio alcohol  |  |  |
| Dementia heb ddiagnosis |  |  |
| Clefyd Alzheimer |  |  |
| Dementia blaen-arleisiol [FTD] |  |  |
| Dementia fasgwlaidd |  |  |
| Dementia cyrff Lewy |  |  |
| Dementia dechreuad cynnar |  |  |
| Syndrom Korsakoff  |  |  |
| Clefyd Huntington |  |  |
| Clefyd Parkinson |  |  |
| Amhariad gwybyddol |  |  |
| A yw’r unigolyn yn profi – tymheredd uchel? |  |  |
| Poen? |  |  |
| A yw meddyginiaeth yr unigolyn wedi newid yn ddiweddar? |  |  |
| Unrhyw gyflwr meddygol perthnasol arall |  |  |

**NODIADAU**

|  |  |  |
| --- | --- | --- |
| **PARATOI** | **YSGOGIADAU** |  |
| **Sicrhau** | Bod cymhorthion cyfathrebu priodol ar gael, yn cynnwys lluniau, gwrthrychau a chymhorthion gweledol eraill |  |
| Ymgynghori ag aelodau o’r teulu/gofalwyr am y dewis ddulliau cyfathrebu |  |
| Help gan bobl eraill y mae’r person yn ymddiried ynddynt ac yn eu hadnabod yn dda |  |
| Eich bod yn ymwybodol o ffactorau diwylliannol neu grefyddol |  |
| A oes unrhyw gyhoeddiadau a allai ei helpu i ddeall |  |
| A yw’n gallu deall y wybodaeth sy’n berthnasol i’r penderfyniad |  |
| **Amser yr asesiad** | Ar ba amser o’r dydd y mae’r person yn fwyaf effro |  |
| A fydd ei alluedd yn gwella os bydd y penderfyniad ar asesu yn cael ei ohirio |  |
| Ystyried effaith meddyginiaeth ar amser yr asesiad |  |
| **Lleoliad / Amgylchedd** | Ym mhle mae’r unigolyn yn teimlo’n fwyaf cartrefol |  |
| A oes lleoliad a allai fod o gymorth wrth benderfynu: ystyried dolen T ar gyfer cymhorthion clyw  |  |
| Sicrhau nad oes dim yn torri ar draws neu’n tynnu sylw [teledu, radio a mannau cyhoeddus mawr] |  |
| **Cyfathrebu****Cwestiynau i’w gofyn** | **Dylai’r asesydd ddeall natur y penderfyniad a’i effaith ar yr unigolyn** |  |
| Rhaid egluro’r rhain mewn ffordd y gall y person ei deall |  |
| Ystyried pam y mae angen gwneud y penderfyniad a beth fydd y canlyniadau  |  |
| Rhaid darparu cymorth addas [cymhorthion, staff cymorth] gan gymryd amser i egluro |  |
| Peidio â rhoi mwy o wybodaeth nag sydd ei hangen |  |
| Disgrifio’r canlyniadau, risgiau a buddion o’r penderfyniad y gellir eu rhag-weld  |  |
| **Disgrifio effeithiau’r penderfyniad ar y person ac ar bobl eraill**Cyflwyno dewisiadau mewn ffordd gytbwys |  |
| Caniatáu amser i’r person egluro a/neu fyfyrio |  |
| Bod yn barod i roi cynnig arni fwy nag unwaith |  |
| **A yw’n gallu cofio’r wybodaeth?** | Cyflwyno’r pwnc ac ychwanegu’r manylion |  |
| Rhaid i’r person gofio’r wybodaeth yn ddigon hir i wneud ei ddewis  |  |
| Nid yw cofio gwybodaeth am gyfnod byr yn gwneud rhywun yn anghymwys o reidrwydd |  |
| Gall y person ddefnyddio llyfrau nodiadau, lluniau, technoleg gynorthwyol |  |
| **A yw’n gallu defnyddio neu bwyso a mesur y wybodaeth wrth wneud penderfyniad?** | A yw’n gallu deall a defnyddio’r wybodaeth |  |
| A yw hyn yn cael ei ddangos wrth fyw o ddydd i ddydd [cofnodion achos / adborth gan bobl eraill] |  |
| Gellir rhoi cymorth i gyfathrebu a’i hwyluso |  |
| Gellir defnyddio dulliau geiriol/aneiriol e.e. Makaton, Braille, iaith arwyddion neu ddulliau cyfathrebu eraill  |  |
| Defnyddio arbenigwr cyfathrebu medrus lle bo’n briodol |  |
| Ystyried ai Saesneg yw ei iaith gyntaf – sicrhau bod cyfieithydd priodol ar gael yn ôl yr angen |  |
| **Pa gymorth sydd ei angen ar yr unigolyn?** | A oes angen unrhyw fewnbwn ychwanegol |  |
| A oes angen iddo siarad â rhywun sydd wedi gwneud penderfyniad tebyg |  |
| A oes angen eiriolwr annibynnol |  |
| A oes angen i rywun arall fod gydag ef, e.e. staff cymorth etc. |  |
| Ystyried barn pobl eraill, e.e.Meddyg teulu |  |
| Seiciatrydd  |  |
| Nyrs Seiciatrig Gymunedol  |  |
| Therapydd Galwedigaethol |  |
| Therapydd Iaith a Lleferydd  |  |
| Rheolwr, Staff Gofal a Chymorth, Nyrs Gofrestredig |  |
| Aelodau o’r teulu  |  |
| IMCA  |  |
| Cyfreithiwr |  |
| **Cyd-destun/Hanes ychwanegol** | Beth rydym yn ei wybod am hanes y person wrth wneud penderfyniadau |  |
| A yw wedi gwneud penderfyniad tebyg o’r blaen |  |
| A ydym yn gwybod beth fyddai ei benderfyniad cyn colli galluedd o ryw fath |  |
| Beth yw ei obeithion a’i ddyheadau |  |
| Beth yw barn ffrindiau a pherthnasau agos |  |

|  |
| --- |
| **Penderfyniad er Lles Pennaf –** **Os yw’r asesiad yn dangos bod y claf heb alluedd, rhaid gwneud penderfyniad er lles pennaf drosto. Wrth benderfynu hyn, rhaid i chi ystyried y ffactorau perthnasol canlynol**: |
| **i** | **A yw diffyg galluedd yr unigolyn yn barhaol neu dros dro?** |  |  |
| **ii** | **Beth yw’r risg i’r unigolyn?** |  |  |
| **iii** | **A oes risg i’r cyhoedd a/neu staff?** |  |  |
| **iv** | **Pa opsiynau ar gyfer diogelwch, lles neu driniaeth a fyddai’n darparu’r canlyniadau gorau i’r unigolyn?** |  |  |
| **v** | **Pa opsiwn [yn cynnwys gofal diwedd oes] sy’n cyfyngu leiaf ar yr unigolyn?** |  |  |
| **vi** | **A yw dymuniadau a theimladau presennol a blaenorol yr unigolyn yn hysbys, yn benodol a oes unrhyw ddatganiad ysgrifenedig perthnasol a wnaed pan oedd galluedd gan yr unigolyn?** |  |  |
| **vii** | **A oes Atwrneiaeth gyfreithiol NEU****Gyfarwyddyd Ymlaen Llaw etc. wedi’i wneud?** |  |  |
| **viii** | **A ydych wedi ystyried barn unrhyw un y mae’r unigolyn yn gofyn i chi ymgynghori ag ef, neu un sy’n dal Atwrneiaeth Arhosol ar ei ran?**  |  |  |
| **ix** | **A ydych wedi gofyn am farn pobl sy’n agos i’r unigolyn?**  |  |  |
| **iix** | **Beth rydych yn ei wybod am gredoau a gwerthoedd yr unigolyn?** |  |  |
| **x** | **A yw’r asesiad terfynol wedi’i rannu â’r unigolyn a’i deulu?** |  |  |

* **Arfer da ar ôl cwblhau’r Asesiad o Alluedd yw rhannu’r canlyniad â’r unigolyn, ei deulu, ffrind neu gynrychiolydd a ddewiswyd gan yr unigolyn a gweithwyr proffesiynol.**
* **Dylid ystyried cynnal cyfarfod amlasiantaeth i sicrhau bod unrhyw gynllun Gofal Oedolyn mewn Perygl yn cael ei ddiweddaru o ganlyniad i’r dystiolaeth a gasglwyd o’r asesiad o alluedd.**

Llofnod yr Unigolyn / neu Gynrychiolydd/ IMCA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Dyddiad

Llofnod yr Asesydd: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Dyddiad

**ATODIAD 2**

**Holiadur Risg Camfanteisio Rhywiol ar Blant (CSERQ4)**

***Mae’r ffurflen asesu hon i’w defnyddio i ddynodi plant sy’n wynebu risg o gamfanteisio rhywiol.***

**Os bydd plentyn 10-17 flwydd oed yn ymgyflwyno yn eich gwasanaeth ar gyfer un neu ragor o’r canlynol, llenwch y ffurflen CSERQ4:**

* Atal cenhedlu neu brofion/triniaeth am heintiau a drosglwyddir yn rhywiol (yn cynnwys atal cenhedlu brys /prawf beichiogrwydd)
* Beichiogrwydd
* Problemau cyffuriau neu alcohol neu gymryd gorddos
* Hunan-niweidio
* Datgelu ymosodiad rhywiol neu weithgarwch rhywiol sy’n peri pryder

**Gallech gyflwyno’r cwestiynau fel a ganlyn:**

*"****Hoffwn i ofyn ychydig o gwestiynau i chi i sicrhau eich bod yn ddiogel ac nad oes neb yn gwneud niwed i chi neu’n pwyso arnoch chi i gael rhyw."***

|  |  |  |  |
| --- | --- | --- | --- |
|  | **Cwestiynau CSERQ4** | **Y** | **N** |
| 1 | Ydych chi erioed wedi aros allan dros nos neu’n hirach na hynny heb gael caniatâd gan eich rhiant/rhieni neu warcheidwad? |  |  |
| 2 | Beth yw oed y partner neu’r person(au) rydych yn cael rhyw gyda nhw?Oed y partner Oed y cleient/claf Gwahaniaeth oedOs yw’r gwahaniaeth oed yn 4 blynedd neu fwy, ticiwch 'Y' |  |  |
| 3 | A yw’ch partner yn eich atal rhag gwneud pethau rydych chi am eu gwneud? |  |  |
| 4 | Gan feddwl am ble rydych chi’n mynd i aros allan, neu i gael rhyw. Ydych chi’n teimlo’n anniogel yno neu a yw’ch rhiant/rhieni neu warcheidwad yn poeni am eich diogelwch? |  |  |

Os mai 'Y' oedd yr ateb i un neu ragor o’r cwestiynau uchod, mae hyn yn golygu bod y plentyn yn wynebu risg fwy o gamfanteisio rhywiol. Dylid gwneud atgyfeiriad amddiffyn plentyn.

Gallech ystyried gwneud asesiad risg mwy manwl – gweler drosodd.

**Enw a dynodiad yr aelod staff a lenwodd y ffurflen hon**

**Rhif ffôn**

**Enw wedi’i brintio**

**Dyddiad**

**Swydd**

**Llofnod**

**Asesiad dewisol manwl o’r risg o gamfanteisio rhywiol.**

Os oes digon o amser, gallech lenwi’r ffurflen CSERQ15 sydd yn holiadur asesu risg mwy manwl am gamfanteisio rhywiol.

|  |  |  |  |
| --- | --- | --- | --- |
|  | **Cwestiynau CSERQ15** | **Y** | **N** |
| 1 | Ydych chi erioed wedi aros allan dros nos neu’n hirach na hynny heb gael caniatâd gan eich rhiant/rhieni neu warcheidwad? |  |  |
| 211I | Beth yw oed y partner neu’r person(au) rydych yn cael rhyw gyda nhw?Oed y partner Oed y cleient/claf Gwahaniaeth oedOs yw’r gwahaniaeth oed yn 4 blynedd neu fwy, ticiwch 'Y' |  |  |
| 3 | A yw’ch partner yn eich atal rhag gwneud pethau rydych chi am eu gwneud? |  |  |
| 4 | Gan feddwl am ble rydych chi’n mynd i aros allan, neu i gael rhyw. Ydych chi’n teimlo’n anniogel yno neu a yw’ch rhiant/rhieni neu warcheidwad yn poeni am eich diogelwch? |  |  |
| 5 | Ydych chi’n byw gyda rhywun **heblaw** eich rhiant neu warcheidwad? |  |  |
| 6 | A oes problem o ran cyffuriau, alcohol a/neu iechyd meddwl gan eich rhiant/gwarcheidwad neu’r person rydych chi’n byw gydag ef? |  |  |
| 7 | Ydych chi’n methu â chael neu ddim yn cael mynd allan gyda ffrindiau o’r un oed â chi? |  |  |
| 8 | Ydych chi’n rhywun sydd heb hyder neu sy’n teimlo’n ddrwg amdanoch chi’ch hun? |  |  |
| 9 | Ydych chi erioed wedi teimlo’r angen i’ch brifo’ch hun ar bwrpas neu i lwgu’ch hun i wneud i chi deimlo’n well ynoch chi’ch hun? |  |  |
| 10 | Ydych chi’n yfed alcohol er mwyn meddwi? |  |  |
| 11 | Ydych chi’n gweld rhywun ar gyfer cwnsela neu ydych chi’n cael cymorth ychwanegol gyda’ch gwaith ysgol? |  |  |
| 12 | Ydych chi erioed wedi cael eich gwahardd o’r ysgol neu wedi cadw draw o’r ysgol heb ganiatâd ? |  |  |
| 13 | A oes rhywun yn eich brifo’n gorfforol neu’n rhywiol neu’n gwneud i chi deimlo’n anniogel? |  |  |
| 14 | Ydych chi erioed wedi cael perthynas â rhywun ar ôl cwrdd â nhw ar y rhyngrwyd? |  |  |
| 15 | Gwrywod: Ydych chi erioed wedi cael haint a drosglwyddir yn rhywiol?Benywod: Ydych chi erioed wedi cael haint a drosglwyddir yn rhywiol, wedi beichiogi neu wedi cael terfynu beichiogrwydd? |  |  |

. Dylid gwneud atgyfeiriad amddiffyn plentyn:

Os rhoddwyd ‘Y’ yn ateb i un neu ragor o gwestiynau 1-4, neu ‘Y’ yn ateb i unrhyw 5 o’r 15 cwestiwn uchod gan fod hyn yn dangos bod angen gwneud atgyfeiriad i wasanaethau plant. Dylech gynnwys copi o’r holiadur yn yr atgyfeiriad.